title: Εκτελεστικός κανονισμός (EE) αριθ. 844/2012 της Επιτροπής, της 18ης Σεπτεμβρίου 2012 , για τον καθορισμό των διατάξεων που απαιτούνται για την εφαρμογή της διαδικασίας ανανέωσης της έγκρισης δραστικών ουσιών, που προβλέπεται στον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά  Κείμενο που παρουσιάζει ενδιαφέρον για τον ΕΟΧ

text:
               19.9.2012

               EL

               Επίσημη Εφημερίδα της Ευρωπαϊκής Ένωσης

               L 252/26

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (EE) αριθ. 844/2012 ΤΗΣ ΕΠΙΤΡΟΠΉΣ
   της 18ης Σεπτεμβρίου 2012
   για τον καθορισμό των διατάξεων που απαιτούνται για την εφαρμογή της διαδικασίας ανανέωσης της έγκρισης δραστικών ουσιών, που προβλέπεται στον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 19,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 1107/2009 ορίζει ότι η έγκριση μιας δραστικής ουσίας μπορεί να ανανεωθεί όταν λήξει.

               (2)

               Είναι σκόπιμο να καθοριστούν οι διατάξεις που απαιτούνται για την εφαρμογή της διαδικασίας ανανέωσης.

               (3)

               Συγκεκριμένα, θα πρέπει να καθοριστούν χρονικές περίοδοι για τα διάφορα στάδια της διαδικασίας ανανέωσης, προκειμένου να εξασφαλιστεί η ομαλή λειτουργία της.

               (4)

               Θα πρέπει να καθοριστούν κανόνες σχετικά με την εμπιστευτικότητα και τη δημοσίευση της αίτησης ανανέωσης, των συμπληρωματικών φακέλων και των επικαιροποιήσεών τους.

               (5)

               Θα πρέπει να καθοριστούν κανόνες για την υποβολή της αίτησης ανανέωσης, όπως επίσης για το περιεχόμενο και τη μορφή της. Οι αιτούντες θα πρέπει να έχουν την υποχρέωση να δικαιολογήσουν την υποβολή νέων πληροφοριών και να παραθέσουν χωριστά τις μελέτες που σκοπεύουν να υποβάλουν σχετικά με τα σπονδυλωτά.

               (6)

               Θα πρέπει να καθοριστούν κανόνες σχετικά με τον έλεγχο της αίτησης από το κράτος μέλος-εισηγητή.

               (7)

               Για να εξασφαλιστεί η ομαλή λειτουργία της διαδικασίας ανανέωσης, το κράτος μέλος-εισηγητής θα πρέπει, κατόπιν σχετικού αιτήματος του αιτούντος, να οργανώσει, πριν από την υποβολή του συμπληρωματικού φακέλου, συνεδρίαση προς συζήτηση της αίτησης.

               (8)

               Οι συμπληρωματικοί φάκελοι που υποβάλλονται για ανανέωση πρέπει, ειδικότερα, να περιλαμβάνουν τα αναγκαία νέα στοιχεία και νέες εκτιμήσεις επικινδυνότητας και να αποδεικνύουν γιατί τα εν λόγω νέα στοιχεία και εκτιμήσεις επικινδυνότητας είναι αναγκαία.

               (9)

               Θα πρέπει να καθοριστούν κανόνες σχετικά με τη διαπίστωση του παραδεκτού της αίτησης από το κράτος μέλος-εισηγητή.

               (10)

               Αν όλες οι υποβληθείσες αιτήσεις κριθούν μη παραδεκτές, η Επιτροπή θα πρέπει να εκδώσει κανονισμό για τη μη ανανέωση της έγκρισης της σχετικής δραστικής ουσίας.

               (11)

               Θα πρέπει να καθοριστούν κανόνες που να εξασφαλίζουν την ανεξάρτητη, αντικειμενική και διαφανή αξιολόγηση της δραστικής ουσίας.

               (12)

               Θα πρέπει να δίνεται η ευκαιρία στον αιτούντα, στα κράτη μέλη, με εξαίρεση το κράτος μέλος-εισηγητή, και στο κοινό να διατυπώσουν τις παρατηρήσεις τους για το σχέδιο της έκθεσης αξιολόγησης της ανανέωσης.

               (13)

               Η Ευρωπαϊκή Αρχή για την Ασφάλεια των Τροφίμων θα πρέπει να διατυπώνει πορίσματα και να οργανώνει διαβουλεύσεις με εμπειρογνώμονες, εκτός αν η Επιτροπή την ενημερώσει ότι τα εν λόγω πορίσματα δεν είναι αναγκαία.

               (14)

               Θα πρέπει να καθοριστούν κανόνες σχετικά με την έκθεση ανανέωσης και την έκδοση κανονισμού για την ανανέωση της έγκρισης της δραστικής ουσίας.

               (15)

               Ο κανονισμός (ΕΕ) αριθ. 1141/2010 της Επιτροπής, της 7ης Δεκεμβρίου 2010, για τη θέσπιση της διαδικασίας ανανέωσης της καταχώρισης μιας δεύτερης ομάδας δραστικών ουσιών στο παράρτημα I της οδηγίας 91/414/ΕΟΚ του Συμβουλίου και για την κατάρτιση του καταλόγου των ουσιών αυτών (2) θα πρέπει να εξακολουθήσει να εφαρμόζεται όσον αφορά την ανανέωση της έγκρισης των δραστικών ουσιών που περιλαμβάνονται στο παράρτημα I αυτού.

               (16)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   ΚΕΦΑΛΑΙΟ 1

      ΠΑΡΑΔΕΚΤΟ

      ΤΜΗΜΑ 1

         Αίτηση ανανέωσης

   Άρθρο 1
   Υποβολή της αίτησης
   1.   Ο παραγωγός δραστικής ουσίας υποβάλλει αίτηση για την ανανέωση της έγκρισης μιας δραστικής ουσίας στο κράτος μέλος-εισηγητή, που καθορίζεται στη δεύτερη στήλη του παραρτήματος του εκτελεστικού κανονισμού (ΕΕ) αριθ. 686/2012 της Επιτροπής (3) και στο κράτος μέλος-συνεισηγητή, που καθορίζεται στην τρίτη στήλη του εν λόγω παραρτήματος, το αργότερο τρία χρόνια πριν από τη λήξη της έγκρισης.
   Όταν υποβάλλει την αίτησή του, ο αιτών μπορεί, σύμφωνα με το άρθρο 63 του κανονισμού (ΕΚ) αριθ. 1107/2009, να ζητήσει να τηρηθούν εμπιστευτικά ορισμένα μέρη των πληροφοριών. Στην περίπτωση αυτή παρουσιάζει αυτά τα μέρη της αίτησης ξεχωριστά, παραθέτοντας τους λόγους για τους οποίους ζητά εμπιστευτικότητα.
   Ταυτόχρονα, ο αιτών υποβάλλει τυχόν αξιώσεις προστασίας δεδομένων σύμφωνα με το άρθρο 59 του κανονισμού (ΕΚ) αριθ. 1107/2009.
   2.   Ο αιτών αποστέλλει αντίγραφο της αίτησης στην Επιτροπή, στα άλλα κράτη μέλη και στην Ευρωπαϊκή Αρχή για την Ασφάλεια των Τροφίμων (Αρχή), συμπεριλαμβανομένων των πληροφοριών για τα μέρη της αίτησης για τα οποία έχει ζητηθεί εμπιστευτικότητα, όπως αναφέρεται στην παράγραφο 1.
   3.   Συλλογική αίτηση μπορεί να υποβάλλεται από ένωση παραγωγών η οποία ορίζεται από τους παραγωγούς για τον σκοπό της συμμόρφωσης με τον παρόντα κανονισμό.
   Άρθρο 2
   Μορφή και περιεχόμενο της αίτησης
   1.   Η αίτηση υποβάλλεται στη μορφή που προσδιορίζεται στο παράρτημα.
   2.   Η αίτηση παραθέτει τις νέες πληροφορίες που σκοπεύει να υποβάλει ο αιτών. Αποδεικνύει ότι οι εν λόγω πληροφορίες είναι απαραίτητες σύμφωνα με το πρώτο εδάφιο του άρθρου 15 παράγραφος 2 του κανονισμού (ΕΚ) αριθ. 1107/2009.
   Η αίτηση παραθέτει χωριστά τις νέες μελέτες σχετικά με τα σπονδυλωτά τις οποίες προτίθεται να υποβάλει ο αιτών.
   Άρθρο 3
   Έλεγχος της αίτησης
   1.   Αν η αίτηση έχει υποβληθεί έως την ημερομηνία που προβλέπεται στο πρώτο εδάφιο του άρθρου 1 παράγραφος 1 και περιλαμβάνει όλα τα στοιχεία που προβλέπονται στο άρθρο 2, το κράτος μέλος-εισηγητής, μέσα σε έναν μήνα από τη λήψη της αίτησης, ενημερώνει τον αιτούντα, το κράτος μέλος-συνεισηγητή, την Επιτροπή και την Αρχή για την ημερομηνία παραλαβής της αίτησης, για το γεγονός ότι η αίτηση έχει υποβληθεί έως την ημερομηνία που προβλέπεται στο πρώτο εδάφιο του άρθρου 1 παράγραφος 1 και για το ότι περιλαμβάνει όλα τα στοιχεία που προβλέπονται στο άρθρο 2.
   Το κράτος μέλος-εισηγητής αξιολογεί τυχόν αίτημα εμπιστευτικής μεταχείρισης. Σε περίπτωση αιτήματος πρόσβασης σε πληροφορίες, το κράτος μέλος-εισηγητής αποφασίζει ποιες πληροφορίες θα τηρηθούν εμπιστευτικές.
   2.   Αν η αίτηση έχει υποβληθεί έως την ημερομηνία που προβλέπεται στο πρώτο εδάφιο του άρθρου 1 παράγραφος 1, αλλά ένα ή περισσότερα στοιχεία που προβλέπονται στο άρθρο 2 λείπουν, το κράτος μέλος-εισηγητής, μέσα σε έναν μήνα από τη λήψη της αίτησης, ενημερώνει τον αιτούντα ποια στοιχεία λείπουν και του τάσσει προθεσμία 14 ημερών για την υποβολή των εν λόγω στοιχείων στο κράτος μέλος-εισηγητή και στο κράτος μέλος-συνεισηγητή.
   Αν κατά την εκπνοή αυτής της προθεσμίας η αίτηση περιλαμβάνει όλα τα στοιχεία που προβλέπονται στο άρθρο 2, το κράτος μέλος-εισηγητής ενεργεί, χωρίς καθυστέρηση, σύμφωνα με την παράγραφο 1.
   3.   Αν η αίτηση δεν έχει υποβληθεί έως την ημερομηνία που προβλέπεται στο πρώτο εδάφιο του άρθρου 1 παράγραφος 1 ή αν, κατά την εκπνοή της προθεσμίας που έχει ταχθεί για την υποβολή των ελλειπόντων στοιχείων σύμφωνα με την παράγραφο 2, η αίτηση δεν περιλαμβάνει ακόμη όλα τα στοιχεία που προβλέπονται στο άρθρο 2, το κράτος μέλος-εισηγητής ενημερώνει, χωρίς καθυστέρηση, τον αιτούντα, το κράτος μέλος-συνεισηγητή, την Επιτροπή, τα άλλα κράτη μέλη και την Αρχή ότι η αίτηση είναι απαράδεκτη, διευκρινίζοντας τους λόγους για τους οποίους είναι απαράδεκτη.
   4.   Εντός 14 ημερών από την ημερομηνία παραλαβής της πληροφορίας ότι η αίτηση έχει υποβληθεί έως την ημερομηνία που προβλέπεται στο πρώτο εδάφιο του άρθρου 1 παράγραφος 1 και περιλαμβάνει όλα τα στοιχεία που προβλέπονται στο άρθρο 2, ο αιτών υποβάλλει στην Αρχή αντίγραφο της αίτησης, συμπεριλαμβανομένης της πληροφορίας για τα μέρη για τα οποία ο αιτών έχει υποβάλει αιτιολογημένο αίτημα εμπιστευτικότητας, σύμφωνα με το άρθρο 63 του κανονισμού (ΕΚ) αριθ. 1107/2009.
   Συγχρόνως, ο αιτών διαβιβάζει την αίτηση στην Αρχή, εξαιρώντας κάθε πληροφορία για την οποία ο αιτών έχει υποβάλει δικαιολογημένο αίτημα εμπιστευτικότητας, σύμφωνα με το άρθρο 63 του κανονισμού (ΕΚ) αριθ. 1107/2009.
   5.   Αν έως την ημερομηνία που προβλέπεται στο πρώτο εδάφιο του άρθρου 1 παράγραφος 1 έχουν υποβληθεί χωριστά δύο ή περισσότερες αιτήσεις για την ίδια δραστική ουσία και καθεμία από τις αιτήσεις αυτές περιλαμβάνει όλα τα στοιχεία που προβλέπονται στο άρθρο 2, το κράτος μέλος-εισηγητής διαβιβάζει τα στοιχεία επικοινωνίας κάθε αιτούντος στους άλλους αιτούντες.
   6.   Η Επιτροπή δημοσιεύει, για κάθε δραστική ουσία, τα ονόματα και τις διευθύνσεις των αιτούντων οι αιτήσεις των οποίων έχουν υποβληθεί έως την ημερομηνία που προβλέπεται στο πρώτο εδάφιο του άρθρου 1 παράγραφος 1 και περιλαμβάνουν όλα τα στοιχεία που προβλέπονται στο άρθρο 2.
   Άρθρο 4
   Επαφές πριν από την υποβολή των συμπληρωματικών φακέλων
   Ο αιτών μπορεί να ζητήσει να διεξαχθεί συνεδρίαση με το κράτος μέλος-εισηγητή και το κράτος μέλος-συνεισηγητή για να συζητήσουν την αίτηση.
   Αν ζητηθούν, αυτές οι προ της υποβολής επαφές πραγματοποιούνται πριν από την υποβολή των συμπληρωματικών φακέλων που προβλέπονται στο άρθρο 6.
   Άρθρο 5
   Πρόσβαση στην αίτηση
   Η Αρχή, μόλις παραλάβει την αίτηση, όπως προβλέπεται στο άρθρο 3 παράγραφος 4, τη δημοσιοποιεί χωρίς καθυστέρηση, εξαιρώντας κάθε πληροφορία για την οποία ο αιτών έχει υποβάλει αιτιολογημένο αίτημα εμπιστευτικότητας, σύμφωνα με το άρθρο 63 του κανονισμού (ΕΚ) αριθ. 1107/2009, εκτός αν υπάρχει υπέρτερο δημόσιο συμφέρον που να δικαιολογεί τη δημοσιοποίησή της.

      ΤΜΗΜΑ 2

         Συμπληρωματικοί φάκελοι

   Άρθρο 6
   Υποβολή συμπληρωματικών φακέλων
   1.   Αν το κράτος μέλος-εισηγητής έχει ενημερώσει τον αιτούντα, σύμφωνα με το άρθρο 3 παράγραφος 1, ότι η αίτησή του έχει υποβληθεί έως την ημερομηνία που προβλέπεται στο πρώτο εδάφιο του άρθρου 1 παράγραφος 1 και περιλαμβάνει όλα τα στοιχεία που προβλέπονται στο άρθρο 2, ο αιτών υποβάλλει τους συμπληρωματικούς φακέλους στο κράτος μέλος-εισηγητή, στο κράτος μέλος-συνεισηγητή, στην Επιτροπή και στην Αρχή.
   2.   Το περιεχόμενο του συμπληρωματικού συνοπτικού φακέλου και του συμπληρωματικού πλήρους φακέλου συμμορφώνεται με το άρθρο 7.
   3.   Οι συμπληρωματικοί φάκελοι υποβάλλονται το αργότερο έως 30 μήνες πριν από τη λήξη της έγκρισης.
   4.   Όταν υπάρχουν περισσότεροι του ενός αιτούντες που ζητούν ανανέωση της έγκρισης της ίδιας δραστικής ουσίας, οι εν λόγω αιτούντες κάνουν όλες τις εύλογες ενέργειες για να υποβάλουν τους φακέλους τους από κοινού.
   Όταν οι φάκελοι δεν υποβάλλονται από κοινού από όλους τους οικείους αιτούντες, παρατίθενται στους φακέλους οι σχετικοί λόγοι.
   5.   Κατά την υποβολή των συμπληρωματικών φακέλων, ο αιτών μπορεί, σύμφωνα με το άρθρο 63 του κανονισμού (ΕΚ) αριθ. 1107/2009, να ζητήσει να τηρηθούν εμπιστευτικές ορισμένες πληροφορίες, μεταξύ άλλων ορισμένα τμήματα του φακέλου, και διαχωρίζει τις σχετικές πληροφορίες.
   Άρθρο 7
   Περιεχόμενο των συμπληρωματικών φακέλων
   1.   Ο συμπληρωματικός συνοπτικός φάκελος περιλαμβάνει τα ακόλουθα:

               α)

               αντίγραφο της αίτησης·

               β)

               αν ο αιτών ενώνεται ή αντικαθίσταται από άλλον αιτούντα ή άλλους αιτούντες, το όνομα και τη διεύθυνση του άλλου αιτούντος ή των άλλων αιτούντων και, αν συντρέχει περίπτωση, το όνομα της ένωσης παραγωγών που προβλέπεται στο άρθρο 1 παράγραφος 3·

               γ)

               πληροφορίες σχετικά με μία ή περισσότερες αντιπροσωπευτικές χρήσεις σε ευρέως καλλιεργούμενο φυτό σε κάθε ζώνη ενός τουλάχιστον φυτοπροστατευτικού προϊόντος που περιέχει τη δραστική ουσία, οι οποίες αποδεικνύουν ότι πληρούνται τα κριτήρια έγκρισης του άρθρου 4 του κανονισμού (ΕΚ) αριθ. 1107/2009· αν οι υποβαλλόμενες πληροφορίες δεν καλύπτουν όλες τις ζώνες ή δεν αφορούν φυτό που καλλιεργείται ευρέως, υποβάλλεται σχετική αιτιολόγηση·

               δ)

               στοιχεία και εκτιμήσεις επικινδυνότητας που δεν περιλαμβάνονταν στον φάκελο έγκρισης ή στους μεταγενέστερους φακέλους ανανέωσης της έγκρισης και τα οποία είναι απαραίτητα:

                           i)

                           για να ληφθούν υπόψη αλλαγές στις νομικές απαιτήσεις που έχουν προκύψει μετά την έγκριση ή την τελευταία ανανέωση της έγκρισης της σχετικής δραστικής ουσίας,

                           ii)

                           για να ληφθούν υπόψη αλλαγές στις επιστημονικές και τεχνικές γνώσεις που έχουν προκύψει μετά την έγκριση ή την τελευταία ανανέωση της έγκρισης της σχετικής δραστικής ουσίας,

                           iii)

                           για να ληφθούν υπόψη αλλαγές στις αντιπροσωπευτικές χρήσεις, ή

                           iv)

                           επειδή η αίτηση αφορά τροποποιημένη ανανέωση·

               ε)

               για κάθε σημείο των απαιτήσεων υποβολής στοιχείων για τη δραστική ουσία, που ορίζονται σε κανονισμό που καθορίζει απαιτήσεις υποβολής στοιχείων για τις δραστικές ουσίες στο πλαίσιο του κανονισμού (ΕΚ) αριθ. 1107/2009, για το οποίο απαιτούνται νέα στοιχεία σύμφωνα με το στοιχείο δ), τις περιλήψεις και τα αποτελέσματα των δοκιμών και των μελετών, το όνομα του ιδιοκτήτη τους και του προσώπου ή του οργανισμού που τις εκτέλεσε και τον λόγο για τον οποίο κάθε δοκιμή ή μελέτη είναι απαραίτητη·

               στ)

               για κάθε σημείο των απαιτήσεων υποβολής στοιχείων για το φυτοπροστατευτικό προϊόν που ορίζονται σε κανονισμό που καθορίζει απαιτήσεις υποβολής στοιχείων για τα φυτοπροστατευτικά προϊόντα στο πλαίσιο του κανονισμού (ΕΚ) αριθ. 1107/2009, για το οποίο απαιτούνται νέα στοιχεία σύμφωνα με το στοιχείο δ), τις περιλήψεις και τα αποτελέσματα των δοκιμών και των μελετών, το όνομα του ιδιοκτήτη τους και του προσώπου ή του οργανισμού που εκτέλεσε τις δοκιμές και τις μελέτες, για ένα ή περισσότερα φυτοπροστατευτικά προϊόντα που είναι αντιπροσωπευτικά των υποστηριζόμενων χρήσεων, και τον λόγο για τον οποίο κάθε δοκιμή ή μελέτη είναι απαραίτητη·

               ζ)

               όταν συντρέχει περίπτωση, τεκμηριωμένα στοιχεία όπως αναφέρεται στο άρθρο 4 παράγραφος 7 του κανονισμού (ΕΚ) αριθ. 1107/2009·

               η)

               για κάθε δοκιμή ή μελέτη που περιλαμβάνει σπονδυλωτά, περιγραφή των μέτρων που λαμβάνονται για την αποφυγή δοκιμών σε σπονδυλωτά·

               θ)

               όταν συντρέχει περίπτωση, αντίγραφο αίτησης για ανώτατα επίπεδα υπολειμμάτων, όπως αναφέρεται στο άρθρο 7 του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου (4)·

               ι)

               όταν συντρέχει περίπτωση, αντίγραφο της πρότασης για ταξινόμηση, αν θεωρείται ότι η ουσία πρέπει να ταξινομηθεί ή να αναταξινομηθεί σύμφωνα με τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (5)·

               ια)

               αξιολόγηση όλων των υποβαλλόμενων πληροφοριών·

               ιβ)

               πίνακα ελέγχου που να καταδεικνύει ότι οι συμπληρωματικοί φάκελοι που προβλέπονται στην παράγραφο 3 είναι πλήρεις όσον αφορά τις χρήσεις για τις οποίες υποβάλλεται αίτηση, προσδιορίζοντας ποια στοιχεία είναι νέα·

               ιγ)

               τις περιλήψεις και τα αποτελέσματα της σχετικής δημόσιας επιστημονικής βιβλιογραφίας ομοτίμων, όπως αναφέρεται στο άρθρο 8 παράγραφος 5 του κανονισμού (ΕΚ) αριθ. 1107/2009.

         2.   Οι χρήσεις που αναφέρονται στην παράγραφο 1 στοιχείο γ) περιλαμβάνουν, όταν ενδείκνυται, τις χρήσεις που αξιολογούνται για την έγκριση ή τις επόμενες ανανεώσεις. Τουλάχιστον ένα φυτοπροστατευτικό προϊόν που αναφέρεται στην παράγραφο 1 στοιχείο γ) δεν περιλαμβάνει καμία άλλη δραστική ουσία, όταν υπάρχει τέτοιο προϊόν για αντιπροσωπευτική χρήση.
   3.   Οι πλήρεις συμπληρωματικοί φάκελοι περιέχουν το πλήρες κείμενο της έκθεσης κάθε δοκιμής και μελέτης που αναφέρονται στα στοιχεία ε), στ) και ιγ) της παραγράφου 1.
   Δεν περιλαμβάνουν εκθέσεις δοκιμών ή μελετών κατά τις οποίες χορηγήθηκε σκοπίμως σε ανθρώπους η δραστική ουσία ή το φυτοπροστατευτικό προϊόν που την περιέχει.
   Άρθρο 8
   Παραδεκτό της αίτησης
   1.   Αν οι συμπληρωματικοί φάκελοι έχουν υποβληθεί έως την ημερομηνία που προβλέπεται στο άρθρο 6 παράγραφος 3 και περιλαμβάνουν όλα τα στοιχεία που προβλέπονται στο άρθρο 7, το κράτος μέλος-εισηγητής, μέσα σε έναν μήνα, ενημερώνει τον αιτούντα, το κράτος μέλος-συνεισηγητή, την Επιτροπή και την Αρχή για την ημερομηνία παραλαβής των συμπληρωματικών φακέλων και για το παραδεκτό της αίτησης.
   Το κράτος μέλος-εισηγητής αξιολογεί τα αιτήματα εμπιστευτικότητας. Σε περίπτωση αιτήματος πρόσβασης σε πληροφορίες, το κράτος μέλος-εισηγητής αποφασίζει ποιες πληροφορίες θα τηρηθούν εμπιστευτικές.
   2.   Αν οι συμπληρωματικοί φάκελοι έχουν υποβληθεί έως την ημερομηνία που προβλέπεται στο άρθρο 6 παράγραφος 3, αλλά ένα ή περισσότερα στοιχεία που προβλέπονται στο άρθρο 7 λείπουν, το κράτος μέλος-εισηγητής, μέσα σε έναν μήνα από την ημερομηνία λήψης των συμπληρωματικών φακέλων, ενημερώνει τον αιτούντα για τα στοιχεία που λείπουν και του τάσσει προθεσμία 14 ημερών για την υποβολή των εν λόγω στοιχείων στο κράτος μέλος-εισηγητή και στο κράτος μέλος-συνεισηγητή.
   Αν, κατά την εκπνοή αυτής της προθεσμίας, οι συμπληρωματικοί φάκελοι περιλαμβάνουν όλα τα στοιχεία που προβλέπονται στο άρθρο 7, το κράτος μέλος-εισηγητής προχωρεί, χωρίς καθυστέρηση, σύμφωνα με την παράγραφο 1.
   3.   Όταν λάβει την πληροφορία ότι η αίτηση είναι παραδεκτή, ο αιτών διαβιβάζει αμέσως τους συμπληρωματικούς φακέλους στα άλλα κράτη μέλη, στην Επιτροπή και στην Αρχή, συμπεριλαμβανομένης της πληροφορίας για τα μέρη του φακέλου για τα οποία ο αιτών έχει υποβάλει δικαιολογημένο αίτημα εμπιστευτικότητας, σύμφωνα με το άρθρο 63 του κανονισμού (ΕΚ) αριθ. 1107/2009.
   Συγχρόνως, ο αιτών διαβιβάζει στην Αρχή τους συμπληρωματικούς συνοπτικούς φακέλους, εξαιρώντας κάθε πληροφορία για την οποία ο αιτών έχει υποβάλει αιτιολογημένο αίτημα εμπιστευτικότητας, σύμφωνα με το άρθρο 63 του κανονισμού (ΕΚ) αριθ. 1107/2009.
   4.   Η Αρχή δημοσιοποιεί, χωρίς καθυστέρηση, τους συμπληρωματικούς συνοπτικούς φακέλους, εξαιρώντας κάθε πληροφορία για την οποία ο αιτών έχει υποβάλει αιτιολογημένο αίτημα εμπιστευτικότητας, σύμφωνα με το άρθρο 63 του κανονισμού (ΕΚ) αριθ. 1107/2009, εκτός αν η αποκάλυψή της υπαγορεύεται από υπέρτερο δημόσιο συμφέρον.
   5.   Κατόπιν αιτήσεως της Αρχής ή κράτους μέλους, ο αιτών θέτει στη διάθεσή τους τους φακέλους που υπέβαλε για την έγκριση και τις επόμενες ανανεώσεις της έγκρισης, αν έχει πρόσβαση σ’ αυτούς.
   6.   Αν οι συμπληρωματικοί φάκελοι δεν έχουν υποβληθεί έως την ημερομηνία που αναφέρεται στο άρθρο 6 παράγραφος 3 ή αν κατά την εκπνοή της προθεσμίας που έχει ταχθεί για την υποβολή των ελλειπόντων στοιχείων, σύμφωνα με την παράγραφο 2 του παρόντος άρθρου, οι συμπληρωματικοί φάκελοι δεν περιλαμβάνουν ακόμη όλα τα στοιχεία που προβλέπονται στο άρθρο 7, το κράτος μέλος-εισηγητής ενημερώνει χωρίς καθυστέρηση τον αιτούντα, το κράτος μέλος-συνεισηγητή, την Επιτροπή, τα άλλα κράτη μέλη και την Αρχή ότι η αίτηση είναι απαράδεκτη.
   Άρθρο 9
   Αντικατάσταση του αιτούντος
   Ο αιτών μπορεί να αντικατασταθεί από κάποιον άλλο παραγωγό για το σύνολο των δικαιωμάτων που έχει και των υποχρεώσεων που υπέχει βάσει του παρόντος κανονισμού, αν ο αιτών και ο άλλος παραγωγός ενημερώσουν με κοινή δήλωσή τους το κράτος μέλος-εισηγητή. Στην περίπτωση αυτή, ο αιτών και ο άλλος παραγωγός ενημερώνουν ταυτόχρονα, σχετικά με την αντικατάσταση, το κράτος μέλος-συνεισηγητή, την Επιτροπή, τα άλλα κράτη μέλη, την Αρχή και κάθε άλλο αιτούντα που έχει υποβάλει αίτηση για την ίδια δραστική ουσία.
   Άρθρο 10
   Έκδοση κανονισμού σχετικά με τη μη ανανέωση της έγκρισης
   Η Επιτροπή εκδίδει κανονισμό σχετικά με τη μη ανανέωση της έγκρισης μιας δραστικής ουσίας, σύμφωνα με το άρθρο 20 παράγραφος 1 στοιχείο β) του κανονισμού (ΕΚ) αριθ. 1107/2009, αν όλες οι αιτήσεις που έχουν υποβληθεί για την εν λόγω δραστική ουσία κριθούν απαράδεκτες, σύμφωνα με το άρθρο 3 παράγραφος 3 του παρόντος κανονισμού ή το άρθρο 8 παράγραφος 6 αυτού.
   ΚΕΦΑΛΑΙΟ 2

      ΑΞΙΟΛΟΓΗΣΗ

   Άρθρο 11
   Αξιολόγηση από το κράτος μέλος-εισηγητή και το κράτος μέλος-συνεισηγητή
   1.   Αν η αίτηση κριθεί παραδεκτή σύμφωνα με το άρθρο 8 παράγραφος 1, το κράτος μέλος-εισηγητής, κατόπιν διαβουλεύσεως με το κράτος μέλος-συνεισηγητή, το αργότερο 12 μήνες από την ημερομηνία που αναφέρεται στο άρθρο 6 παράγραφος 3, συντάσσει και υποβάλλει στην Επιτροπή, με αντίγραφο στην Αρχή, έκθεση (εφεξής: «σχέδιο έκθεσης για την αξιολόγηση της ανανέωσης») στην οποία αξιολογεί το αν η δραστική ουσία μπορεί να αναμένεται ότι πληροί τα κριτήρια έγκρισης που προβλέπονται στο άρθρο 4 του κανονισμού (ΕΚ) αριθ. 1107/2009.
   2.   Το σχέδιο έκθεσης για την αξιολόγηση της ανανέωσης περιλαμβάνει επίσης τα ακόλουθα στοιχεία:

               α)

               σύσταση σχετικά με την ανανέωση της έγκρισης·

               β)

               σύσταση σχετικά με το αν η ουσία πρέπει να θεωρηθεί «χαμηλού κινδύνου»·

               γ)

               σύσταση σχετικά με το αν η ουσία πρέπει να θεωρηθεί υποψήφια για αντικατάσταση·

               δ)

               στις σχετικές περιπτώσεις, πρόταση για τον καθορισμό μέγιστων επιπέδων υπολειμμάτων·

               ε)

               στις σχετικές περιπτώσεις, πρόταση για την ταξινόμηση ή την επαναταξινόμηση της δραστικής ουσίας σύμφωνα με τον κανονισμό (ΕΚ) αριθ. 1272/2008·

               στ)

               συμπέρασμα σχετικά με το ποιες από τις νέες μελέτες που περιλαμβάνονται στους συμπληρωματικούς φακέλους είναι συναφείς για την αξιολόγηση·

               ζ)

               σύσταση σχετικά με τα μέρη της έκθεσης για τα οποία πρέπει να οργανωθεί διαβούλευση με εμπειρογνώμονες σύμφωνα με το άρθρο 13 παράγραφος 1·

               η)

               τα σημεία στα οποία το κράτος μέλος-συνεισηγητής δεν συμφώνησε με την αξιολόγηση από το κράτος μέλος-εισηγητή, αν υπάρχει τέτοια περίπτωση.

         3.   Το κράτος μέλος-εισηγητής διενεργεί ανεξάρτητη, αντικειμενική και διαφανή αξιολόγηση, με βάση τις τρέχουσες επιστημονικές και τεχνικές γνώσεις. Λαμβάνει υπόψη του τους συμπληρωματικούς φακέλους και, όπου συντρέχει περίπτωση, τους φακέλους που υποβλήθηκαν για έγκριση και τις επόμενες ανανεώσεις της έγκρισης.
   4.   Το κράτος μέλος-εισηγητής ελέγχει αρχικά αν πληρούνται τα κριτήρια έγκρισης που καθορίζονται στα σημεία 3.6.2, 3.6.3, 3.6.4 και 3.7 του παραρτήματος II του κανονισμού (ΕΚ) αριθ. 1107/2009.
   Αν αυτά τα κριτήρια δεν πληρούνται, το σχέδιο έκθεσης για την αξιολόγηση της ανανέωσης περιορίζεται σ’ αυτά τα μέρη της αξιολόγησης, εκτός αν εφαρμόζεται το άρθρο 4 παράγραφος 7 του κανονισμού (ΕΚ) αριθ. 1107/2009.
   5.   Αν το κράτος μέλος-εισηγητής χρειάζεται πρόσθετες πληροφορίες, τάσσει στον αιτούντα προθεσμία για την παροχή των εν λόγω πληροφοριών. Η εν λόγω προθεσμία δεν οδηγεί σε παράταση της προθεσμίας των 12 μηνών που προβλέπεται στην παράγραφο 1. Ο αιτών μπορεί, σύμφωνα με το άρθρο 63 του κανονισμού (ΕΚ) αριθ. 1107/2009, να ζητήσει τον εμπιστευτικό χειρισμό των εν λόγω πληροφοριών.
   6.   Το κράτος μέλος-εισηγητής μπορεί να ζητήσει τη γνώμη της Αρχής καθώς και περαιτέρω τεχνικές ή επιστημονικές πληροφορίες από άλλα κράτη μέλη. Οι εν λόγω διαβουλεύσεις και αιτήσεις δεν οδηγούν σε παράταση της προθεσμίας των 12 μηνών που προβλέπεται στην παράγραφο 1.
   7.   Οι πληροφορίες που υποβάλλονται από τον αιτούντα χωρίς να έχουν ζητηθεί ή μετά τη λήξη της προθεσμίας που ορίστηκε για την υποβολή τους, σύμφωνα με την πρώτη περίοδο της παραγράφου 5, δεν λαμβάνονται υπόψη, εκτός αν υποβλήθηκαν σύμφωνα με το άρθρο 56 του κανονισμού (ΕΚ) αριθ. 1107/2009.
   8.   Όταν το κράτος μέλος-εισηγητής υποβάλλει στην Επιτροπή το σχέδιο έκθεσης για την αξιολόγηση της ανανέωσης, ζητά από τον αιτούντα να υποβάλει στο κράτος μέλος-συνεισηγητή, στην Επιτροπή, στα λοιπά κράτη μέλη και στην Αρχή τους συμπληρωματικούς συνοπτικούς φακέλους, επικαιροποιημένους, ώστε να περιλαμβάνουν τις πρόσθετες πληροφορίες που ζητήθηκαν από το κράτος μέλος-εισηγητή σύμφωνα με την παράγραφο 5, ή υποβαλλόμενους σύμφωνα με το άρθρο 56 του κανονισμού (ΕΚ) αριθ. 1107/2009.
   Ο αιτών μπορεί, σύμφωνα με το άρθρο 63 του κανονισμού (ΕΚ) αριθ. 1107/2009, να ζητήσει τον εμπιστευτικό χειρισμό των εν λόγω πληροφοριών. Τα σχετικά αιτήματα απευθύνονται στην Αρχή.
   Άρθρο 12
   Παρατηρήσεις σχετικά με το σχέδιο έκθεσης για την αξιολόγηση της ανανέωσης
   1.   Η Αρχή διαβιβάζει στον αιτούντα και στα λοιπά κράτη μέλη το σχέδιο έκθεσης για την αξιολόγηση της ανανέωσης που έλαβε από το κράτος μέλος-εισηγητή το αργότερο εντός 30 ημερών από την παραλαβή του.
   2.   Η Αρχή δημοσιοποιεί το σχέδιο έκθεσης για την αξιολόγηση της ανανέωσης, αφού παράσχει στον αιτούντα διάστημα δύο εβδομάδων κατά το οποίο ο αιτών μπορεί να ζητήσει, σύμφωνα με το άρθρο 63 του κανονισμού (ΕΚ) αριθ. 1107/2009, να τηρηθούν εμπιστευτικά ορισμένα μέρη του σχεδίου έκθεσης για την αξιολόγηση της ανανέωσης.
   3.   Η Αρχή παρέχει χρονικό διάστημα 60 ημερών από την ημερομηνία δημοσιοποίησης της έκθεσης για την υποβολή γραπτών παρατηρήσεων. Οι εν λόγω παρατηρήσεις κοινοποιούνται στην Αρχή, η οποία συγκεντρώνει και διαβιβάζει τις παρατηρήσεις αυτές, συμπεριλαμβανομένων των δικών των παρατηρήσεων, στην Επιτροπή.
   4.   Η Αρχή δημοσιοποιεί τους ενημερωμένους συμπληρωματικούς συνοπτικούς φακέλους, εξαιρώντας κάθε πληροφορία για την οποία ο αιτών έχει υποβάλει αιτιολογημένο αίτημα εμπιστευτικότητας, σύμφωνα με το άρθρο 63 του κανονισμού (ΕΚ) αριθ. 1107/2009, εκτός αν η αποκάλυψή της υπαγορεύεται από υπέρτερο δημόσιο συμφέρον.
   Άρθρο 13
   Πόρισμα της Αρχής
   1.   Εντός πέντε μηνών από τη λήξη της περιόδου που αναφέρεται στο άρθρο 12 παράγραφος 3, η Αρχή εκδίδει πόρισμα, λαμβάνοντας υπόψη τις τρέχουσες επιστημονικές και τεχνικές γνώσεις και χρησιμοποιώντας τα έγγραφα καθοδήγησης που εφαρμόζονταν κατά τον χρόνο υποβολής των συμπληρωματικών φακέλων, σχετικά με το αν η δραστική ουσία μπορεί να αναμένεται ότι πληροί τα κριτήρια έγκρισης που προβλέπονται στο άρθρο 4 του κανονισμού (ΕΚ) αριθ. 1107/2009. Η Αρχή, αν το κρίνει σκόπιμο, οργανώνει διαβουλεύσεις με εμπειρογνώμονες, συμπεριλαμβανομένων εμπειρογνωμόνων από το κράτος μέλος-εισηγητή και το κράτος μέλος-συνεισηγητή. Η Αρχή διαβιβάζει το πόρισμά της στον αιτούντα, στα κράτη μέλη και στην Επιτροπή.
   Κατά παρέκκλιση από το πρώτο εδάφιο, η Επιτροπή μπορεί να ενημερώσει την Αρχή χωρίς καθυστέρηση, μετά τη λήξη της περιόδου που αναφέρεται στο άρθρο 12 παράγραφος 3, ότι δεν είναι αναγκαία η έκδοση πορίσματος.
   2.   Αφού παράσχει στον αιτούντα προθεσμία δύο εβδομάδων για να ζητήσει, σύμφωνα με το άρθρο 63 του κανονισμού (ΕΚ) αριθ. 1107/2009, τον εμπιστευτικό χειρισμό ορισμένων μερών του πορίσματος, η Αρχή δημοσιοποιεί το πόρισμα, εξαιρώντας κάθε πληροφορία για την οποία έχει εγκριθεί από την Αρχή εμπιστευτική μεταχείριση, εκτός αν η αποκάλυψή της υπαγορεύεται από υπέρτερο δημόσιο συμφέρον.
   3.   Αν η Αρχή θεωρεί ότι χρειάζονται πρόσθετες πληροφορίες από τον αιτούντα, ορίζει, έπειτα από διαβούλευση με το κράτος μέλος-εισηγητή, προθεσμία που δεν υπερβαίνει τον έναν μήνα, εντός της οποίας ο αιτών οφείλει να παράσχει τις εν λόγω πληροφορίες στα κράτη μέλη, στην Επιτροπή και στην Αρχή. Το κράτος μέλος-εισηγητής, μέσα σε 60 ημέρες από την ημερομηνία παραλαβής των πρόσθετων πληροφοριών, αξιολογεί τις ληφθείσες πληροφορίες και αποστέλλει την αξιολόγησή του στην Αρχή.
   Σε περίπτωση εφαρμογής του πρώτου εδαφίου, η προθεσμία που αναφέρεται στην παράγραφο 1 παρατείνεται κατά τις περιόδους που αναφέρονται στο πρώτο εδάφιο της παρούσας παραγράφου.
   4.   Η Αρχή μπορεί να ζητήσει από την Επιτροπή να συμβουλευθεί ένα εργαστήριο αναφοράς της Ευρωπαϊκής Ένωσης, το οποίο έχει οριστεί σύμφωνα με τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (6), για να επαληθεύσει αν η αναλυτική μέθοδος που προτείνει ο αιτών για τον καθορισμό των υπολειμμάτων είναι ικανοποιητική και αν πληροί τις απαιτήσεις του άρθρου 29 παράγραφος 1 στοιχείο ζ) του κανονισμού (ΕΚ) αριθ. 1107/2009. Ο αιτών, αν το ζητήσει το εργαστήριο αναφοράς της Ευρωπαϊκής Ένωσης, παρέχει δείγματα και αναλυτικά πρότυπα.
   5.   Οι πληροφορίες που υποβάλλονται από τον αιτούντα χωρίς να έχουν ζητηθεί ή μετά τη λήξη της προθεσμίας που ορίστηκε για την υποβολή τους, σύμφωνα με το πρώτο εδάφιο της παραγράφου 3, δεν λαμβάνονται υπόψη, εκτός αν υποβλήθηκαν σύμφωνα με το άρθρο 56 του κανονισμού (ΕΚ) αριθ. 1107/2009.
   Άρθρο 14
   Έκθεση ανανέωσης και κανονισμός ανανέωσης
   1.   Η Επιτροπή υποβάλλει στην επιτροπή που αναφέρεται στο άρθρο 79 παράγραφος 1 του κανονισμού (ΕΚ) αριθ. 1107/2009 την έκθεση ανανέωσης και σχέδιο κανονισμού μέσα σε έξι μήνες από την ημερομηνία παραλαβής του πορίσματος της Αρχής ή, αν δεν υπάρχει πόρισμα της Αρχής, από τη λήξη της περιόδου που αναφέρεται στο άρθρο 12 παράγραφος 3 του παρόντος κανονισμού.
   Η έκθεση ανανέωσης και το σχέδιο κανονισμού λαμβάνουν υπόψη το σχέδιο έκθεσης του κράτους μέλους-εισηγητή για την αξιολόγηση της ανανέωσης, τις παρατηρήσεις που αναφέρονται στο άρθρο 12 παράγραφος 3 του παρόντος κανονισμού και το πόρισμα της Αρχής, αν έχει υποβληθεί πόρισμα.
   Παρέχεται στον αιτούντα η δυνατότητα να υποβάλει παρατηρήσεις σχετικά με την έκθεση ανανέωσης εντός περιόδου 14 ημερών.
   2.   Με βάση την έκθεση ανανέωσης και λαμβάνοντας υπόψη τις παρατηρήσεις που υποβλήθηκαν από τον αιτούντα εντός της περιόδου που αναφέρεται στο τρίτο εδάφιο της παραγράφου 1, η Επιτροπή εκδίδει κανονισμό σύμφωνα με το άρθρο 20 παράγραφος 1 του κανονισμού (ΕΚ) αριθ. 1107/2009.
   ΚΕΦΑΛΑΙΟ 3

      ΜΕΤΑΒΑΤΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ

   Άρθρο 15
   Μεταβατικές διατάξεις
   Ο κανονισμός (ΕΕ) αριθ. 1141/2010 εξακολουθεί να εφαρμόζεται όσον αφορά την ανανέωση της έγκρισης των δραστικών ουσιών που περιλαμβάνονται στο παράρτημα I αυτού.
   Άρθρο 16
   Έναρξη ισχύος και εφαρμογή
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2013.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 18 Σεπτεμβρίου 2012.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 309 της 24.11.2009, σ. 1.

      (2)  ΕΕ L 322 της 8.12.2010, σ. 10.

      (3)  ΕΕ L 200 της 27.7.2012, σ. 5.

      (4)  ΕΕ L 70 της 16.3.2005, σ. 1.

      (5)  ΕΕ L 353 της 31.12.2008, σ. 1.

      (6)  ΕΕ L 165 της 30.4.2004, σ. 1.

      ΠΑΡΑΡΤΗΜΑ

         Μορφή αιτήσεων, όπως προβλέπεται στο άρθρο 2 παράγραφος 1

      Η αίτηση υποβάλλεται εγγράφως, υπογράφεται από τον αιτούντα και αποστέλλεται στο κράτος μέλος-εισηγητή και στο κράτος μέλος-συνεισηγητή.
      Αντίγραφο της αίτησης αποστέλλεται στην Ευρωπαϊκή Επιτροπή, ΓΔ Υγείας και Καταναλωτών, 1049 Brussels, Βέλγιο, στην Ευρωπαϊκή Αρχή για την Ασφάλεια των Τροφίμων, Via Carlo Magno 1/A, 43126 Parma, Ιταλία, και στα άλλα κράτη μέλη.
      ΥΠΟΔΕΙΓΜΑ
      1.   Πληροφορίες σχετικά με τον αιτούντα

                  1.1.

                  Επωνυμία και διεύθυνση του αιτούντος, συμπεριλαμβανομένου του ονοματεπωνύμου του φυσικού προσώπου που είναι υπεύθυνο για την αίτηση και για τις άλλες υποχρεώσεις που απορρέουν από τον παρόντα κανονισμό:

                              1.1.1.

                                          α)

                                          Αριθμός τηλεφώνου:

                                          β)

                                          Ηλεκτρονική διεύθυνση:

                              1.1.2.

                                          α)

                                          Υπεύθυνος επικοινωνίας:

                                          β)

                                          Αναπληρωτής:

            2.   Στοιχεία που διευκολύνουν την αναγνώριση/τον προσδιορισμό

                  2.1.

                  Κοινή ονομασία (προτεινόμενη ή αποδεκτή από τον ISO), προσδιορίζοντας, κατά περίπτωση, τυχόν παραλλαγές, όπως άλατα, εστέρες ή αμίνες, που παράγονται από τον παρασκευαστή.

                  2.2.

                  Χημική ονομασία (ονοματολογία IUPAC και CAS).

                  2.3.

                  Αριθμοί CAS, CIPAC και EC (αν είναι διαθέσιμοι).

                  2.4.

                  Εμπειρικός και συντακτικός τύπος, μοριακή μάζα.

                  2.5.

                  Προσδιορισμός της καθαρότητας της δραστικής ουσίας σε g/kg, που θα πρέπει να είναι, ει δυνατόν, πανομοιότυπη ή ήδη αποδεκτή ως ισοδύναμη με εκείνη που περιλαμβάνεται στο παράρτημα του εκτελεστικού κανονισμού (ΕΕ) αριθ. 540/2011 της Επιτροπής (1).

                  2.6.

                  Ταξινόμηση και επισήμανση της δραστικής ουσίας σύμφωνα με τις διατάξεις του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (2) (επιπτώσεις στην υγεία και στο περιβάλλον).

            3.   Νέες πληροφορίες

                  3.1.

                  Κατάλογος νέων πληροφοριών που πρόκειται να υποβληθούν, με αιτιολόγηση που αποδεικνύει ότι είναι αναγκαίες, σύμφωνα με το άρθρο 15 παράγραφος 2 του κανονισμού (ΕΚ) αριθ. 1107/2009.

                  3.2.

                  Κατάλογος νέων μελετών που πρόκειται να υποβληθούν για τα σπονδυλωτά.

                  3.3.

                  Χρονοδιάγραμμα τυχόν νέων και εν εξελίξει μελετών.

            Ο αιτών επιβεβαιώνει ότι οι ανωτέρω υποβαλλόμενες πληροφορίες που περιλαμβάνονται στην αίτηση είναι ακριβείς.
      Ημερομηνία και υπογραφή (του προσώπου που είναι αρμόδιο να ενεργεί για λογαριασμό του αιτούντος, όπως αναφέρεται στο σημείο 1.1)

         (1)  ΕΕ L 153 της 11.6.2011, σ. 1.

         (2)  ΕΕ L 353 της 31.12.2008, σ. 1.


title: Εκτελεστικός κανονισμός (ΕΕ) 2015/2232 της Επιτροπής, της 2ας Δεκεμβρίου 2015, για την έγκριση αύξησης των ορίων εμπλουτισμού του οίνου που παράγεται από σταφύλια που έχουν τρυγηθεί το 2015 σε όλες τις αμπελουργικές περιοχές της Δανίας, των Κάτω Χωρών, της Σουηδίας και του Ηνωμένου Βασιλείου

text:
               3.12.2015

               EL

               Επίσημη Εφημερίδα της Ευρωπαϊκής Ένωσης

               L 317/24

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/2232 ΤΗΣ ΕΠΙΤΡΟΠΉΣ
   της 2ας Δεκεμβρίου 2015
   για την έγκριση αύξησης των ορίων εμπλουτισμού του οίνου που παράγεται από σταφύλια που έχουν τρυγηθεί το 2015 σε όλες τις αμπελουργικές περιοχές της Δανίας, των Κάτω Χωρών, της Σουηδίας και του Ηνωμένου Βασιλείου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως του άρθρου 91,
   Εκτιμώντας τα ακόλουθα:

               (1)

               Το σημείο Α.3 του τμήματος I του παραρτήματος VIII του κανονισμού (ΕΕ) αριθ. 1308/2013 προβλέπει ότι, κατά τα έτη στη διάρκεια των οποίων επικρατούν εξαιρετικά δυσμενείς κλιματικές συνθήκες, τα κράτη μέλη μπορούν να ζητούν αύξηση κατά 0,5 % των ορίων του κατ' όγκο αλκοολικού τίτλου (εμπλουτισμού) του οίνου.

               (2)

               Η Δανία, οι Κάτω Χώρες, η Σουηδία και το Ηνωμένο Βασίλειο ζήτησαν αύξηση των ορίων εμπλουτισμού του οίνου που παράγεται από σταφύλια τα οποία έχουν τρυγηθεί το 2015, δεδομένου ότι οι κλιματικές συνθήκες κατά την καλλιεργητική περίοδο ήταν εξαιρετικά δυσμενείς σε ορισμένες γεωγραφικές περιοχές.

               (3)

               Λόγω των εξαιρετικά δυσμενών καιρικών συνθηκών κατά το 2015, τα όρια για την αύξηση του φυσικού κατ' όγκο αλκοολικού τίτλου που προβλέπονται στο σημείο Α.2 του τμήματος I του παραρτήματος VIII του κανονισμού (ΕΚ) αριθ. 1308/2013 δεν επιτρέπουν, σε ορισμένες αμπελουργικές ζώνες, την παραγωγή οίνου με τον ενδεδειγμένο ολικό αλκοολικό τίτλο για τον οποίο υπάρχει κανονικά ζήτηση στην αγορά.

               (4)

               Ως εκ τούτου, κρίνεται σκόπιμο να εγκριθεί αύξηση των ορίων εμπλουτισμού του οίνου που παράγεται από σταφύλια που έχουν τρυγηθεί το 2015 στη Δανία, τις Κάτω Χώρες, τη Σουηδία και το Ηνωμένο Βασίλειο.

               (5)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Κατά παρέκκλιση από το σημείο Α.3 σημείο Α.3 του τμήματος I του παραρτήματος VIII του κανονισμού (ΕΚ) αριθ. 1308/2013, στις αμπελουργικές περιοχές που απαριθμούνται στο παράρτημα του παρόντος κανονισμού ή σε τμήμα αυτών, η αύξηση του φυσικού κατ' όγκο αλκοολικού τίτλου των νωπών σταφυλιών που τρυγήθηκαν το 2015, του γλεύκους σταφυλιών, του γλεύκους σταφυλιών που έχει υποστεί ζύμωση, του νεαρού οίνου που βρίσκεται ακόμα σε ζύμωση και του οίνου, που παράγονται από σταφύλια που τρυγήθηκαν το 2015, δεν υπερβαίνει το 3,5 % κατ' όγκο.
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 2 Δεκεμβρίου 2015.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 347 της 20.12.2013, σ. 671.


title: Εκτελεστικός κανονισμός (ΕΕ) 2016/68 της Επιτροπής, της 21ης Ιανουαρίου 2016, σχετικά με τις κοινές διαδικασίες και προδιαγραφές που απαιτούνται για τη διασύνδεση των ηλεκτρονικών μητρώων των καρτών οδηγού

text:
               22.1.2016

               EL

               Επίσημη Εφημερίδα της Ευρωπαϊκής Ένωσης

               L 15/51

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/68 ΤΗΣ ΕΠΙΤΡΟΠΉΣ
   της 21ης Ιανουαρίου 2016
   σχετικά με τις κοινές διαδικασίες και προδιαγραφές που απαιτούνται για τη διασύνδεση των ηλεκτρονικών μητρώων των καρτών οδηγού
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 165/2014 του Ευρωπαϊκού Κοινοβουλίου και του Συμβουλίου, της 4ης Φεβρουαρίου 2014, για τους ταχογράφους στον τομέα των οδικών μεταφορών (1), και ιδίως το άρθρο 31 παράγραφος 5,
   Εκτιμώντας τα ακόλουθα:

               (1)

               Ο κανονισμός (ΕΕ) αριθ. 165/2014 προβλέπει την υποχρέωση των κρατών μελών να ανταλλάσσουν ηλεκτρονικά δεδομένα για τη διασφάλιση της μοναδικότητας των καρτών οδηγού που εκδίδουν.

               (2)

               Για τη διευκόλυνση της ανταλλαγής ηλεκτρονικών δεδομένων σχετικά με τις κάρτες οδηγού μεταξύ των κρατών μελών, η Επιτροπή καθιέρωσε το σύστημα ανταλλαγής μηνυμάτων TACHOnet, το οποίο επιτρέπει στα κράτη μέλη να ζητούν πληροφορίες από άλλα κράτη μέλη σχετικά με την έκδοση καρτών οδηγού, καθώς και σχετικά με το καθεστώς τους.

               (3)

               Ο κανονισμός (ΕΕ) αριθ. 165/2014 καθιστά υποχρεωτική τη διασύνδεση των εθνικών ηλεκτρονικών μητρώων για τις κάρτες οδηγών σε όλη την Ένωση, με τη χρήση του συστήματος ανταλλαγής μηνυμάτων TACHOnet ή συμβατού συστήματος. Σε περίπτωση, ωστόσο, που χρησιμοποιείται συμβατό σύστημα, η ανταλλαγή ηλεκτρονικών δεδομένων με όλα τα λοιπά κράτη μέλη πρέπει να καθίσταται δυνατή με το σύστημα ανταλλαγής μηνυμάτων TACHOnet.

               (4)

               Ως εκ τούτου, είναι αναγκαίο να θεσπιστούν υποχρεωτικές κοινές διαδικασίες και προδιαγραφές για το TACHOnet, συμπεριλαμβανομένων του μορφοτύπου των ανταλλασσόμενων δεδομένων, των τεχνικών διαδικασιών ηλεκτρονικής αναζήτησης στα εθνικά ηλεκτρονικά μητρώα, των διαδικασιών πρόσβασης και των μηχανισμών προστασίας.

               (5)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του άρθρου 42 παράγραφος 3 του κανονισμού (ΕΕ) αριθ. 165/2014,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο
   Ο παρών κανονισμός καθορίζει τις απαιτήσεις όσον αφορά την υποχρεωτική σύνδεση των εθνικών ηλεκτρονικών μητρώων για τις κάρτες οδηγών με το σύστημα ανταλλαγής μηνυμάτων TACHOnet που αναφέρεται στο άρθρο 31 του κανονισμού (ΕΕ) αριθ. 165/2014.
   Άρθρο 2
   Ορισμοί
   Επιπροσθέτως των ορισμών που αναφέρονται στο άρθρο 2 του κανονισμού (ΕΚ) αριθ. 165/2014, για τους σκοπούς του παρόντος κανονισμού, ισχύουν οι ακόλουθοι ορισμοί:
   α)   «ασύγχρονη διεπαφή»: διαδικασία με την οποία επιστρέφεται μήνυμα ως απάντηση σε αίτημα μέσω νέας σύνδεσης HTTP·
   β)   «αναζήτηση ευρυεκπομπής»: μήνυμα αιτήματος από κράτος μέλος που απευθύνεται σε όλα τα λοιπά κράτη μέλη·
   γ)   «εκδίδουσα αρχή καρτών» («CIA»): η οντότητα που έχει εξουσιοδοτηθεί από κράτος μέλος να εκδίδει και να διαχειρίζεται τις κάρτες ταχογράφου·
   δ)   «κεντρικός κόμβος»: το σύστημα πληροφοριών που καθιστά δυνατή τη δρομολόγηση μηνυμάτων TACHOnet μεταξύ των κρατών μελών·
   ε)   «εθνικό σύστημα»: το σύστημα πληροφοριών που καθιερώνεται σε κάθε κράτος μέλος για τους σκοπούς της εκπομπής, της επεξεργασίας και της απάντησης σε μηνύματα TACHOnet·
   στ)   «σύγχρονη διεπαφή»: διαδικασία με την οποία επιστρέφεται μήνυμα ως απάντηση σε αίτημα μέσω της ίδιας σύνδεσης HTTP που χρησιμοποιήθηκε για το αίτημα·
   ζ)   «κράτος μέλος που υποβάλλει αίτημα»: το κράτος μέλος το οποίο μεταδίδει αίτημα ή κοινοποίηση που στη συνέχεια δρομολογούνται στο σχετικό/-ά κράτος/-η μέλος/-η που αποστέλλει/-ουν την απάντηση·
   η)   «κράτος μέλος που αποστέλλει την απάντηση»: το κράτος μέλος στο οποίο απευθύνεται το αίτημα ή η κοινοποίηση TACHOnet·
   θ)   «αναζήτηση μονοεκπομπής»: μήνυμα αιτήματος από κράτος μέλος που απευθύνεται σε ένα μόνο κράτος μέλος·
   ι)   «κάρτα ταχογράφου»: είτε η κάρτα οδηγού είτε η κάρτα συνεργείου, όπως αυτές ορίζονται στο άρθρο 2 στοιχεία στ) και ια) του κανονισμού (ΕΕ) αριθ. 165/2014.
   Άρθρο 3
   Υποχρέωση σύνδεσης με το TACHOnet
   Τα κράτη μέλη συνδέουν τα εθνικά ηλεκτρονικά μητρώα που αναφέρονται στο άρθρο 31 παράγραφος 1 του κανονισμού (ΕΕ) αριθ. 165/2014 με το σύστημα ανταλλαγής μηνυμάτων TACHOnet.
   Άρθρο 4
   Τεχνικές προδιαγραφές
   Το σύστημα ανταλλαγής μηνυμάτων TACHOnet πληροί τις τεχνικές προδιαγραφές που προβλέπονται στα παραρτήματα I έως VII.
   Άρθρο 5
   Χρήση του TACHOnet
   Τα κράτη μέλη ακολουθούν τις διαδικασίες που προβλέπονται στο παράρτημα VIII.
   Τα κράτη μέλη παρέχουν πρόσβαση στο σύστημα ανταλλαγής μηνυμάτων TACHOnet στις οικείες εθνικές εκδίδουσες αρχές καρτών και στους ελεγκτές που ασκούν τα καθήκοντα που καθορίζονται στο άρθρο 38 του κανονισμού (ΕΕ) αριθ. 165/2014, ώστε να διευκολύνονται οι αποτελεσματικοί έλεγχοι της εγκυρότητας, του καθεστώτος και της μοναδικότητας των καρτών οδηγού.
   Άρθρο 6
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από τις 2 Μαρτίου 2018.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 21 Ιανουαρίου 2016.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 60 της 28.2.2014, σ. 1.

      ΠΑΡΑΡΤΗΜΑ I

         Γενικές πτυχές του συστήματος ανταλλαγής μηνυμάτων TACHOnet

      1.   Αρχιτεκτονική

      Το σύστημα ανταλλαγής μηνυμάτων TACHOnet αποτελείται από τα ακόλουθα μέρη:

                  1.1.

                  Κεντρικό κόμβο ο οποίος έχει τη δυνατότητα να λαμβάνει αίτημα από το κράτος μέλος που υποβάλλει το αίτημα, να το επικυρώνει και να το επεξεργάζεται διαβιβάζοντάς το στα κράτη μέλη που αποστέλλουν την απάντηση. Ο κεντρικός κόμβος αναμένει να λάβει απάντηση από όλα τα κράτη μέλη που αποστέλλουν την απάντηση, συγκεντρώνει όλες τις απαντήσεις και διαβιβάζει τη συγκεντρωτική απάντηση στο κράτος μέλος που υποβάλλει το αίτημα.
                  Όλα τα μηνύματα TACHOnet δρομολογούνται από τον κεντρικό κόμβο.

                  1.2.

                  Τα εθνικά συστήματα των κρατών μελών διαθέτουν διεπαφή που έχει τη δυνατότητα να αποστέλλει αιτήματα στον κεντρικό κόμβο, καθώς και να λαμβάνει τις αντίστοιχες απαντήσεις. Τα εθνικά συστήματα δύνανται να χρησιμοποιούν ιδιόκτητο ή εμπορικό λογισμικό για τη μετάδοση και τη λήψη μηνυμάτων από τον κεντρικό κόμβο.

            2.   Διαχείριση

      2.1.   Η διαχείριση του κεντρικού κόμβου ασκείται από την Επιτροπή, η οποία είναι υπεύθυνη για την τεχνική λειτουργία και τη συντήρηση του κεντρικού κόμβου.
      2.2.   Τα δεδομένα δεν αποθηκεύονται στον κεντρικό κόμβο για περίοδο μεγαλύτερη των έξι μηνών, εκτός από τα δεδομένα καταγραφής κινήσεων και τα στατιστικά δεδομένα που αναφέρονται στο παράρτημα VII.
      2.3.   Η πρόσβαση σε προσωπικά δεδομένα από τον κεντρικό κόμβο επιτρέπεται μόνο σε εξουσιοδοτημένο προσωπικό της Επιτροπής, εφόσον αυτό είναι αναγκαίο για την παρακολούθηση, τη συντήρηση και την αποκατάσταση βλαβών.
      2.4.   Τα κράτη μέλη είναι υπεύθυνα για:

                  2.4.1.

                  Τη σύσταση και τη διαχείριση του εθνικού τους συστήματος, συμπεριλαμβανομένης της διεπαφής με τον κεντρικό κόμβο.

                  2.4.2.

                  Την εγκατάσταση και τη συντήρηση του εθνικού τους συστήματος, τόσο του υλισμικού όσο και του λογισμικού, είτε ιδιόκτητου είτε εμπορικού.

                  2.4.3.

                  Την ορθή διαλειτουργικότητα του εθνικού τους συστήματος με τον κεντρικό κόμβο, συμπεριλαμβανομένης της διαχείρισης των μηνυμάτων σφάλματος που λαμβάνονται από τον κεντρικό κόμβο.

                  2.4.4.

                  Τη λήψη όλων των απαραίτητων μέτρων, προκειμένου να διασφαλίσουν την εμπιστευτικότητα, την ακεραιότητα και τη διαθεσιμότητα των πληροφοριών.

                  2.4.5.

                  Τη λειτουργία του εθνικού τους συστήματος σύμφωνα με τα επίπεδα παροχής υπηρεσιών που καθορίζονται στο παράρτημα VI.

            2.5.   Διαδικτυακή πύλη MOVEHUB
      Η Επιτροπή παρέχει διαδικτυακή εφαρμογή με ασφαλή πρόσβαση, αποκαλούμενη «διαδικτυακή πύλη MOVEHUB», η οποία παρέχει, κατ' ελάχιστον, τις ακόλουθες υπηρεσίες:

                  α)

                  στατιστικά στοιχεία για τη διαθεσιμότητα ανά κράτος μέλος·

                  β)

                  κοινοποίηση εργασιών συντήρησης στον κεντρικό κόμβο και τα εθνικά συστήματα των κρατών μελών·

                  γ)

                  συγκεντρωτικές αναφορές·

                  δ)

                  διαχείριση επαφών·

                  ε)

                  συστήματα XSD.

            2.6.   Διαχείριση επαφών
      2.6.1.   Η λειτουργία διαχείρισης επαφών παρέχει σε κάθε κράτος μέλος τη δυνατότητα να διαχειρίζεται τα στοιχεία επικοινωνίας όσον αφορά τους χρήστες που ασχολούνται με τη χάραξη πολιτικής, καθώς και τους επαγγελματικούς, τους επιχειρησιακούς και τους τεχνικούς χρήστες του οικείου κράτους μέλους, ενώ υπεύθυνη για τη συντήρηση των οικείων επαφών είναι η αρμόδια αρχή κάθε κράτους μέλους. Τα στοιχεία επικοινωνίας των λοιπών κρατών μελών είναι ορατά αλλά δεν μπορούν να τροποποιηθούν.
      2.6.2.   Το σύστημα TACHOnet χρησιμοποιεί τα στοιχεία επικοινωνίας που αναφέρονται στο σημείο 2.6.1 για τη συμπλήρωση των στοιχείων επικοινωνίας σε μηνύματα απάντησης.

      ΠΑΡΑΡΤΗΜΑ II

         Λειτουργίες του συστήματος ανταλλαγής μηνυμάτων TACHOnet

      1.   Οι ακόλουθες λειτουργίες παρέχονται μέσω του συστήματος ανταλλαγής μηνυμάτων TACHOnet:

                  1.1.

                  Check Issued Cards (CIC) (Έλεγχος Εκδοθεισών Καρτών): επιτρέπει στο κράτος μέλος που υποβάλλει το αίτημα να αποστείλει Αίτημα Ελέγχου Εκδοθεισών Καρτών σε ένα ή σε όλα τα κράτη μέλη που αποστέλλει(-ουν) την απάντηση, προκειμένου να διαπιστωθεί εάν ο αιτών κάρτα διαθέτει ήδη κάρτα οδηγού εκδοθείσα από τα κράτη μέλη που αποστέλλουν την απάντηση. Τα κράτη μέλη που αποστέλλουν την απάντηση ανταποκρίνονται στο αίτημα αποστέλλοντας Απάντηση Ελέγχου Εκδοθεισών Καρτών.

                  1.2.

                  Check Card Status (CCS) (Έλεγχος Καθεστώτος Κάρτας): επιτρέπει στο κράτος μέλος που υποβάλλει το αίτημα να ζητήσει από το κράτος μέλος που αποστέλλει την απάντηση στοιχεία σχετικά με κάρτα που το τελευταίο έχει εκδώσει, με την αποστολή Αιτήματος Ελέγχου Καθεστώτος Κάρτας. Το κράτος μέλος που αποστέλλει την απάντηση ανταποκρίνεται στο αίτημα αποστέλλοντας Απάντηση Ελέγχου Καθεστώτος Κάρτας.

                  1.3.

                  Modify Card Status (MCS) (Τροποποίηση Καθεστώτος Κάρτας): επιτρέπει στο κράτος μέλος που υποβάλλει το αίτημα να ενημερώσει το κράτος μέλος που αποστέλλει την απάντηση, μέσω Αιτήματος Τροποποίησης Καθεστώτος Κάρτας, ότι έχει αλλάξει το καθεστώς κάρτας που το τελευταίο έχει εκδώσει. Το κράτος μέλος που αποστέλλει την απάντηση απαντά με Βεβαίωση Παραλαβής Τροποποίησης Καθεστώτος Κάρτας.

                  1.4.

                  Issued Card Driving License (ICDL) (Έκδοση Κάρτας Άδειας Οδήγησης): επιτρέπει στο κράτος μέλος που υποβάλλει το αίτημα να ενημερώσει το κράτος μέλος που αποστέλλει την απάντηση, μέσω Αιτήματος Έκδοσης Κάρτας Άδειας Οδήγησης, ότι το πρώτο έχει εκδώσει κάρτα έναντι άδειας οδήγησης που το τελευταίο έχει εκδώσει. Το κράτος μέλος που αποστέλλει την απάντηση απαντά με Απάντηση Έκδοσης Κάρτας Άδειας Οδήγησης.

            2.   Περιλαμβάνονται άλλοι τύποι μηνυμάτων που κρίνονται κατάλληλοι για την αποτελεσματική λειτουργία του TACHOnet, για παράδειγμα κοινοποιήσεις σφαλμάτων.
      3.   Τα εθνικά συστήματα αναγνωρίζουν τα καθεστώτα κάρτας που παρατίθενται στο προσάρτημα του παρόντος παραρτήματος, όταν χρησιμοποιούν οποιαδήποτε από τις λειτουργίες που περιγράφονται στο σημείο 1. Ωστόσο, τα κράτη μέλη δεν υποχρεούνται να εφαρμόζουν διοικητική διαδικασία η οποία κάνει χρήση όλων των καθεστώτων που απαριθμούνται.
      4.   Σε περίπτωση που κράτος μέλος λάβει απάντηση ή κοινοποίηση με καθεστώς το οποίο δεν χρησιμοποιείται στις διοικητικές του διαδικασίες, το εθνικό σύστημα αντιστοιχεί το καθεστώς που χρησιμοποιείται στο ληφθέν μήνυμα με την κατάλληλη τιμή για την εν λόγω διαδικασία. Το μήνυμα δεν απορρίπτεται από το κράτος μέλος που αποστέλλει την απάντηση, εφόσον το καθεστώς που χρησιμοποιείται στο μήνυμα περιλαμβάνεται στο προσάρτημα του παρόντος παραρτήματος.
      5.   Τα καθεστώτα κάρτας που παρατίθενται στο προσάρτημα του παρόντος παραρτήματος δεν χρησιμοποιούνται για να καθορίζεται κατά πόσον η κάρτα οδηγού ισχύει για οδήγηση. Σε περίπτωση που κράτος μέλος υποβάλλει ερώτημα στο μητρώο του κράτους μέλους που εξέδωσε την κάρτα μέσω της λειτουργίας CCS, η απάντηση περιέχει το ειδικό πεδίο «ισχύει για οδήγηση». Οι εθνικές διοικητικές διαδικασίες είναι σχεδιασμένες κατά τρόπο ώστε οι απαντήσεις CCS να περιέχουν πάντα την κατάλληλη τιμή «ισχύει για οδήγηση».

         Προσάρτημα

            Καθεστώτα κάρτας

                     Καθεστώς κάρτας

                     Ορισμός

                     Application (Αίτηση)

                     Η εκδίδουσα αρχή καρτών (CIA) έλαβε αίτηση για την έκδοση κάρτας οδηγού. Η εν λόγω πληροφορία καταχωρίσθηκε και αποθηκεύτηκε στη βάση δεδομένων με τα κλειδιά αναζήτησης που δημιουργήθηκαν.

                     Approved (Εγκρίθηκε)

                     Η CIA ενέκρινε την αίτηση για την κάρτα ταχογράφου.

                     Rejected (Απερρίφθη)

                     Η CIA δεν ενέκρινε την αίτηση.

                     Personalised (Εξατομικεύτηκε)

                     Η κάρτα ταχογράφου εξατομικεύτηκε.

                     Dispatched (Απεστάλη)

                     Η εθνική αρχή απέστειλε την κάρτα οδηγού στον ενδιαφερόμενο οδηγό ή την παραδίδουσα υπηρεσία.

                     Handed Over (Παρεδόθη)

                     Η εθνική αρχή παρέδωσε την κάρτα οδηγού στον ενδιαφερόμενο οδηγό.

                     Confiscated (Κατασχέθηκε)

                     Η αρμόδια αρχή αφαίρεσε την κάρτα οδηγού από τον οδηγό.

                     Suspended (Ανεστάλη)

                     Η κάρτα οδηγού αφαιρέθηκε προσωρινά από τον οδηγό.

                     Withdrawn (Αποσύρθηκε)

                     Η CIA αποφάσισε να αποσύρει την κάρτα οδηγού. Η κάρτα ακυρώθηκε οριστικά.

                     Surrendered (Επεστράφη)

                     Η κάρτα ταχογράφου επεστράφη στη CIA και δηλώθηκε ως μη αναγκαία πλέον.

                     Lost (Απωλέσθη)

                     Δηλώθηκε απώλεια της κάρτας ταχογράφου στη CIA.

                     Stolen (Εκλάπη)

                     Δηλώθηκε κλοπή της κάρτας ταχογράφου στη CIA. Η κλοπή κάρτας θεωρείται ως απώλεια της κάρτας.

                     Malfunctioning (Ελαττωματική)

                     Δηλώθηκε στη CIA ότι η κάρτα ταχογράφου παρουσιάζει ελάττωμα.

                     Expired (Έληξε)

                     Η περίοδος ισχύος της κάρτας ταχογράφου έληξε.

                     Replaced (Αντικαταστάθηκε)

                     Η κάρτα ταχογράφου, για την οποία δηλώθηκε απώλεια, κλοπή ή ελάττωμα, αντικαταστάθηκε από νέα κάρτα. Τα δεδομένα στη νέα κάρτα παραμένουν τα ίδια, πλην του δείκτη αντικατάστασης κάρτας, ο οποίος αυξήθηκε κατά ένα.

                     Renewed (Ανανεώθηκε)

                     Η κάρτα ταχογράφου ανανεώθηκε λόγω αλλαγής των διοικητικών δεδομένων ή λήξης της περιόδου ισχύος. Ο αριθμός κάρτας της νέας κάρτας παραμένει ο ίδιος, πλην του δείκτη ανανέωσης κάρτας, ο οποίος αυξήθηκε κατά ένα.

                     In Exchange (Σε ανταλλαγή)

                     Η CIA που εξέδωσε την κάρτα οδηγού έλαβε κοινοποίηση ότι έχει κινηθεί διαδικασία ανταλλαγής της κάρτας με κάρτα οδηγού που εξέδωσε η CIA διαφορετικού κράτους μέλους.

                     Exchanged (Ανταλλάχθηκε)

                     Η CIA που εξέδωσε την κάρτα οδηγού έλαβε κοινοποίηση ότι ολοκληρώθηκε η διαδικασία ανταλλαγής της κάρτας με κάρτα οδηγού που εξέδωσε η CIA διαφορετικού κράτους μέλους.

      ΠΑΡΑΡΤΗΜΑ III

         Διατάξεις σχετικά με τα μηνύματα του συστήματος ανταλλαγής μηνυμάτων TACHOnet

      1.   Γενικές τεχνικές απαιτήσεις

      1.1.   Ο κεντρικός κόμβος παρέχει τόσο σύγχρονες όσο και ασύγχρονες διεπαφές για την ανταλλαγή μηνυμάτων. Τα κράτη μέλη δύνανται να επιλέξουν την καταλληλότερη τεχνολογία για διεπαφή με τις δικές τους εφαρμογές.
      1.2.   Για όλα τα μηνύματα που ανταλλάσσονται μεταξύ του κεντρικού κόμβου και των εθνικών συστημάτων απαιτείται κωδικοποίηση UTF-8.
      1.3.   Τα εθνικά συστήματα έχουν τη δυνατότητα να λαμβάνουν και να επεξεργάζονται μηνύματα που περιέχουν ελληνικούς ή κυριλλικούς χαρακτήρες.
      2.   Δομή μηνυμάτων XML και καθορισμός διάταξης (XSD)

      2.1.   Η γενική δομή των μηνυμάτων XML ακολουθεί το μορφότυπο που καθορίζεται από τη διάταξη XSD που είναι εγκατεστημένη στον κεντρικό κόμβο.
      2.2.   Ο κεντρικός κόμβος και τα εθνικά συστήματα μεταδίδουν και λαμβάνουν μηνύματα τα οποία συμμορφώνονται με τον καθορισμό διάταξης XSD του μηνύματος.
      2.3.   Τα εθνικά συστήματα έχουν τη δυνατότητα να αποστέλλουν, να λαμβάνουν και να επεξεργάζονται όλα τα μηνύματα που αντιστοιχούν σε οιαδήποτε από τις λειτουργίες που περιγράφονται στο παράρτημα I.
      2.4.   Τα μηνύματα XML περιλαμβάνουν τουλάχιστον τις ελάχιστες απαιτήσεις που καθορίζονται στο προσάρτημα του παρόντος παραρτήματος.

         Προσάρτημα

            Ελάχιστες απαιτήσεις για το περιεχόμενο των μηνυμάτων XML

                     Κοινή Επικεφαλίδα

                     Υποχρεωτικό

                     Version (Έκδοση)

                     Η επίσημη έκδοση των προδιαγραφών XML θα καθορίζεται από τον χώρο ονομάτων που ορίζεται στον καθορισμό διάταξης XSD του μηνύματος, καθώς και στο χαρακτηριστικό version του στοιχείου Επικεφαλίδα όλων των μηνυμάτων XML. Ο αριθμός έκδοσης («n.m») θα ορίζεται ως σταθερή τιμή σε κάθε έκδοση του αρχείου διάταξης XML (xsd).

                     Ναι

                     Test Identifier (Δοκιμαστικός αναγνωριστικός κωδικός)

                     Προαιρετικό αναγνωριστικό για δοκιμαστικούς ελέγχους. Ο αποστολέας του δοκιμαστικού ελέγχου συμπληρώνει το αναγνωριστικό και όλοι οι συμμετέχοντες στη ροή εργασίας διαβιβάζουν ή επιστρέφουν το ίδιο αναγνωριστικό. Σε περιβάλλον παραγωγής, αυτό το αναγνωριστικό δεν λαμβάνεται υπόψη και, εάν παρέχεται, δεν χρησιμοποιείται.

                     Όχι

                     Technical Identifier (Τεχνικός αναγνωριστικός κωδικός)

                     Διεθνής μοναδικός αναγνωριστικός κωδικός που προσδιορίζει μοναδικά κάθε μεμονωμένο μήνυμα. Ο αποστολέας δημιουργεί διεθνή μοναδικό αναγνωριστικό κωδικό και συμπληρώνει το εν λόγω χαρακτηριστικό. Τα δεδομένα αυτά δεν χρησιμοποιούνται σε επαγγελματικό επίπεδο.

                     Ναι

                     Workflow Identifier (Αναγνωριστικός κωδικός ροής εργασίας)

                     Η ροή εργασίας συνίσταται σε διεθνή μοναδικό αναγνωριστικό κωδικό και δημιουργείται από το κράτος μέλος που υποβάλλει το αίτημα. Στη συνέχεια, το εν λόγω αναγνωριστικό χρησιμοποιείται σε όλα τα μηνύματα για τη συσχέτιση της ροής εργασίας.

                     Ναι

                     Sent At (Εστάλη την)

                     Η ημερομηνία και η ώρα (UTC) αποστολής του μηνύματος.

                     Ναι

                     Timeout (Χρόνος λήξης)

                     Προαιρετικό χαρακτηριστικό ημερομηνίας και ώρας (σε μορφότυπο UTC). Η τιμή αυτή καθορίζεται μόνο από τον κόμβο για αιτήματα που έχουν διαβιβαστεί. Κατ' αυτόν τον τρόπο, το κράτος μέλος που αποστέλλει την απάντηση ενημερώνεται σχετικά με τον χρόνο λήξης του αιτήματος. Η τιμή αυτή δεν απαιτείται για MS2TCN_<x>_Req και για όλα τα μηνύματα απάντησης. Είναι δε προαιρετική, ώστε να είναι δυνατή η χρήση της ίδιας επικεφαλίδας σε όλους τους τύπους μηνυμάτων, ανεξαρτήτως του κατά πόσον απαιτείται το χαρακτηριστικό «χρόνος λήξης».

                     Όχι

                     From (Από)

                     Ο κωδικός ISO 3166-1 Alpha 2 του κράτους μέλους που αποστέλλει το μήνυμα ή «EU».

                     Ναι

                     To (Προς)

                     Ο κωδικός ISO 3166-1 Alpha 2 του κράτους μέλους στο οποίο αποστέλλεται το μήνυμα ή «EU».

                     Ναι

                     Αίτημα Ελέγχου Εκδοθεισών Καρτών

                     Υποχρεωτικό

                     Family Name (Επώνυμο)

                     Επώνυμο του οδηγού, όπως αναγράφεται στην κάρτα.

                     Ναι

                     First Name (Όνομα)

                     Όνομα του οδηγού όπως αναγράφεται στην κάρτα (ελλείπον όνομα δεν συνιστά χαρακτήρα μπαλαντέρ).

                     Όχι

                     Date of Birth (Ημερομηνία γέννησης)

                     Ημερομηνία γέννησης του οδηγού, όπως αναγράφεται στην κάρτα.

                     Ναι

                     Driving Licence Number (Αριθμός της άδειας οδήγησης)

                     Ο αριθμός της άδειας οδήγησης του οδηγού.

                     Όχι

                     Driving Licence Issuing Country (Χώρα έκδοσης της άδειας οδήγησης)

                     Η χώρα έκδοσης της άδειας οδήγησης του οδηγού.

                     Όχι

                     Απάντηση Ελέγχου Εκδοθεισών Καρτών

                     Υποχρεωτικό

                     Status Code (Κωδικός καθεστώτος)

                     Ο κωδικός καθεστώτος της αναζήτησης (π.χ. βρέθηκε, δεν βρέθηκε, σφάλμα κ.λπ.).

                     Ναι

                     Status Message (Μήνυμα καθεστώτος)

                     Επεξηγηματική περιγραφή του καθεστώτος (εάν χρειάζεται).

                     Όχι

                        Found Driver Details (Βρέθηκαν τα στοιχεία του οδηγού)

                     Ναι

                     Family Name (Επώνυμο)

                     Το επώνυμο οδηγών που τυχόν βρέθηκαν.

                     Ναι

                     First Name (Όνομα)

                     Το(τα) όνομα(-ματα) οδηγών που τυχόν βρέθηκαν.

                     Όχι

                     Date of Birth (Ημερομηνία γέννησης)

                     Η ημερομηνία γέννησης οδηγών που τυχόν βρέθηκαν.

                     Ναι

                     Place of Birth (Τόπος γέννησης)

                     Ο τόπος γέννησης οδηγών που τυχόν βρέθηκαν.

                     Όχι

                     Driver Card Number (Αριθμός της κάρτας οδηγού)

                     Ο αριθμός της κάρτας οδηγού που βρέθηκε.

                     Ναι

                     Driver Card Status (Καθεστώς της κάρτας οδηγού)

                     Το καθεστώς της κάρτας οδηγού που βρέθηκε.

                     Ναι

                     Driver Card Issuing Authority (Αρχή έκδοσης της κάρτας οδηγού)

                     Το όνομα της αρχής που εξέδωσε την κάρτα οδηγού που βρέθηκε.

                     Ναι

                     Driver Card Start of Validity Date (Ημερομηνία έναρξης ισχύος της κάρτας οδηγού)

                     Η ημερομηνία έναρξης ισχύος της κάρτας οδηγού που βρέθηκε.

                     Ναι

                     Driver Card Expiry Date (Ημερομηνία λήξης της κάρτας οδηγού)

                     Η ημερομηνία λήξης της κάρτας οδηγού που βρέθηκε.

                     Ναι

                     Driver Card Status Modified Date (Ημερομηνία τροποποίησης καθεστώτος της κάρτας οδηγού)

                     Η ημερομηνία τελευταίας τροποποίησης της κάρτας οδηγού που βρέθηκε.

                     Ναι

                     Search Mechanism (Μηχανισμός αναζήτησης)

                     Η κάρτα βρέθηκε μέσω αναζήτησης NYSIIS ή προσαρμοσμένης αναζήτησης.

                     Ναι

                     Temporary Card (Προσωρινή κάρτα)

                     Η κάρτα που βρέθηκε είναι προσωρινή κάρτα.

                     Όχι

                     Driving Licence Number (Αριθμός της άδειας οδήγησης)

                     Ο αριθμός άδειας οδήγησης του οδηγού που βρέθηκε.

                     Ναι

                     Driving Licence Issuing Country (Χώρα έκδοσης της άδειας οδήγησης)

                     Η χώρα έκδοσης της άδειας οδήγησης του οδηγού που βρέθηκε.

                     Ναι

                     Driving Licence Status (Καθεστώς της άδεια οδήγησης)

                     Το καθεστώς της άδειας οδήγησης του οδηγού που βρέθηκε.

                     Όχι

                     Driving Licence Issuing Date (Ημερομηνία έκδοσης της άδειας οδήγησης)

                     Η ημερομηνία έκδοσης της άδειας οδήγησης του οδηγού που βρέθηκε.

                     Όχι

                     Driving Licence Expiry Date (Ημερομηνία λήξης της άδειας οδήγησης)

                     Η ημερομηνία λήξης της άδειας οδήγησης του οδηγού που βρέθηκε.

                     Όχι

                     Αίτημα Ελέγχου του Καθεστώτος Κάρτας

                     Υποχρεωτικό

                     Driver Card Number (Αριθμός της κάρτας οδηγού)

                     Ο αριθμός της κάρτας της οποίας ζητούνται τα στοιχεία.

                     Ναι

                     Απάντηση Ελέγχου του Καθεστώτος Κάρτας

                     Υποχρεωτικό

                     Status Code (Κωδικός καθεστώτος)

                     Ο κωδικός καθεστώτος του αιτήματος στοιχείων (π.χ. βρέθηκε, δεν βρέθηκε, σφάλμα κ.λπ.).

                     Ναι

                     Status Message (Μήνυμα καθεστώτος)

                     Επεξηγηματική περιγραφή του καθεστώτος (εάν χρειάζεται).

                     Όχι

                     Card Status (Καθεστώς κάρτας)

                     Το καθεστώς της κάρτας για την οποία υποβάλλεται το αίτημα.

                     Ναι

                     Card Issuing Authority (Αρχή έκδοσης της κάρτας)

                     Το όνομα της αρχής που εξέδωσε την κάρτα για την οποία υποβάλλεται το αίτημα.

                     Ναι

                     Card Start of Validity Date (Ημερομηνία έναρξης ισχύος της κάρτας)

                     Η ημερομηνία έναρξης ισχύος της κάρτας για την οποία υποβάλλεται το αίτημα.

                     Ναι

                     Card Expiry Date (Ημερομηνία λήξης της κάρτας)

                     Η ημερομηνία λήξης της κάρτας για την οποία υποβάλλεται το αίτημα.

                     Ναι

                     Card Status Modified Date (Ημερομηνία τροποποίησης καθεστώτος της κάρτας οδηγού)

                     Η ημερομηνία τελευταίας τροποποίησης της κάρτας οδηγού για την οποία υποβάλλεται το αίτημα.

                     Ναι

                     Valid for Driving (Ισχύει για οδήγηση)

                     Η κάρτα που βρέθηκε ισχύει/δεν ισχύει για οδήγηση.

                     Ναι

                     Temporary Card (Προσωρινή κάρτα)

                     Η κάρτα που βρέθηκε είναι προσωρινή κάρτα.

                     Όχι

                        Workshop Card (Κάρτα συνεργείου)

                     Workshop Name (Όνομα συνεργείου)

                     Το όνομα του συνεργείου στο οποίο χορηγήθηκε η κάρτα.

                     Ναι

                     Workshop Address (Διεύθυνση συνεργείου)

                     Η διεύθυνση του συνεργείου στο οποίο χορηγήθηκε η κάρτα.

                     Ναι

                     Family Name (Επώνυμο)

                     Το επώνυμο του προσώπου στο οποίο χορηγήθηκε η κάρτα.

                     Όχι

                     First Name (Όνομα)

                     Το όνομα του προσώπου στο οποίο χορηγήθηκε η κάρτα.

                     Όχι

                     Date of Birth (Ημερομηνία γέννησης)

                     Η ημερομηνία γέννησης του προσώπου στο οποίο χορηγήθηκε η κάρτα.

                     Όχι

                        Card Holder Details (Στοιχεία του κατόχου της κάρτας)

                     Family Name (Επώνυμο)

                     Το επώνυμο του οδηγού στον οποίο χορηγήθηκε η κάρτα.

                     Ναι

                     First Name (Όνομα)

                     Το όνομα του οδηγού στον οποίο χορηγήθηκε η κάρτα.

                     Όχι

                     Date of Birth (Ημερομηνία γέννησης)

                     Η ημερομηνία γέννησης του οδηγού στον οποίο χορηγήθηκε η κάρτα.

                     Ναι

                     Place of Birth (Τόπος γέννησης)

                     Ο τόπος γέννησης του οδηγού στον οποίο χορηγήθηκε η κάρτα.

                     Όχι

                     Driving Licence Number (Αριθμός της άδειας οδήγησης)

                     Ο αριθμός της άδειας οδήγησης του οδηγού στον οποίο χορηγήθηκε η κάρτα.

                     Ναι

                     Driving Licence Issuing Country (Χώρα έκδοσης της άδειας οδήγησης)

                     Η χώρα που εξέδωσε τον αριθμό της άδειας οδήγησης του οδηγού στον οποίο χορηγήθηκε η κάρτα.

                     Ναι

                     Driving Licence Status (Καθεστώς της άδεια οδήγησης)

                     Το καθεστώς της άδειας οδήγησης του οδηγού στον οποίο χορηγήθηκε η κάρτα.

                     Όχι

                     Driving Licence Issuing Date (Ημερομηνία έκδοσης της άδειας οδήγησης)

                     Η ημερομηνία έκδοσης της άδειας οδήγησης του οδηγού στον οποίο χορηγήθηκε η κάρτα.

                     Όχι

                     Driving Licence Expiry Date (Ημερομηνία λήξης της άδειας οδήγησης)

                     Η ημερομηνία λήξης της άδειας οδήγησης του οδηγού στον οποίο χορηγήθηκε η κάρτα.

                     Όχι

                     Αίτημα Τροποποίησης του Καθεστώτος Κάρτας

                     Υποχρεωτικό

                     Driver Card Number (Αριθμός της κάρτας οδηγού)

                     Ο αριθμός της κάρτας της οποίας άλλαξε το καθεστώς.

                     Ναι

                     New Driver Card Status (Νέο καθεστώς της κάρτας οδηγού)

                     Το καθεστώς της κάρτας οδηγού μετά την αλλαγή.

                     Ναι

                     Modification Reason (Λόγος τροποποίησης)

                     Ο λόγος αλλαγής του καθεστώτος της κάρτας (ελεύθερο κείμενο).

                     Όχι

                     Driver Card Status Modified Date (Ημερομηνία τροποποίησης καθεστώτος της κάρτας οδηγού)

                     Η ημερομηνία και η ώρα τροποποίησης του καθεστώτος της κάρτας.

                     Ναι

                        Declared By (Ο δηλών)

                     Authority (Αρχή)

                     Το όνομα της αρχής που πραγματοποίησε την αλλαγή του καθεστώτος της κάρτας.

                     Ναι

                     Family Name (Επώνυμο)

                     Το επώνυμο του προσώπου που πραγματοποίησε την αλλαγή του καθεστώτος της κάρτας.

                     Όχι

                     First Name (Όνομα)

                     Το όνομα του προσώπου που πραγματοποίησε την αλλαγή του καθεστώτος της κάρτας.

                     Όχι

                     Phone (Τηλέφωνο)

                     Ο αριθμός τηλεφώνου του προσώπου που πραγματοποίησε την αλλαγή του καθεστώτος της κάρτας.

                     Όχι

                     Email (Ηλεκτρονική διεύθυνση)

                     Η ηλεκτρονική διεύθυνση του προσώπου που πραγματοποίησε την αλλαγή του καθεστώτος της κάρτας.

                     Όχι

                     Βεβαίωση Παραλαβής Τροποποίησης του Καθεστώτος Κάρτας

                     Υποχρεωτικό

                     Status Code (Κωδικός καθεστώτος)

                     Ο κωδικός καθεστώτος της βεβαίωσης παραλαβής (π.χ. βρέθηκε, δεν βρέθηκε, σφάλμα κ.λπ.).

                     Ναι

                     Acknowledgement type (Τύπος βεβαίωσης παραλαβής)

                     Ο τύπος της βεβαίωσης παραλαβής: για αίτημα ή απάντηση.

                     Ναι

                     Status Message (Μήνυμα καθεστώτος)

                     Επεξηγηματική περιγραφή του καθεστώτος (εάν χρειάζεται).

                     Όχι

                     Απάντηση Τροποποίησης του Καθεστώτος Κάρτας

                     Υποχρεωτικό

                     Status Code (Κωδικός καθεστώτος)

                     Ο κωδικός καθεστώτος της επικαιροποίησης του μητρώου (π.χ. βρέθηκε, δεν βρέθηκε, σφάλμα κ.λπ.).

                     Ναι

                     Status Message (Μήνυμα καθεστώτος)

                     Επεξηγηματική περιγραφή του καθεστώτος (εάν χρειάζεται).

                     Όχι

                     Αίτημα Έκδοσης Κάρτας Άδειας Οδήγησης

                     Υποχρεωτικό

                     Driver Card Number (Αριθμός της κάρτας οδηγού)

                     Ο αριθμός της κάρτας οδηγού που έχει εκδόθηκε.

                     Ναι

                     Driving Licence Number (Αριθμός της άδειας οδήγησης)

                     Ο αριθμός της αλλοδαπής άδειας οδήγησης που χρησιμοποιήθηκε για την αίτηση της κάρτας οδηγού.

                     Ναι

                     Απάντηση Έκδοσης Κάρτας Άδειας Οδήγησης

                     Υποχρεωτικό

                     Status Code (Κωδικός καθεστώτος)

                     Κωδικός καθεστώτος που επιβεβαιώνει την κοινοποίηση (π.χ. βρέθηκε, δεν βρέθηκε, σφάλμα κ.λπ.).

                     Ναι

                     Status Message (Μήνυμα καθεστώτος)

                     Επεξηγηματική περιγραφή του καθεστώτος (εάν χρειάζεται).

                     Όχι

                     Family Name (Επώνυμο)

                     Το επώνυμο του οδηγού στον οποίο χορηγήθηκε η κάρτα.

                     Ναι

                     First Name (Όνομα)

                     Το όνομα του οδηγού στον οποίο χορηγήθηκε η κάρτα.

                     Όχι

                     Date of Birth (Ημερομηνία γέννησης)

                     Η ημερομηνία γέννησης του οδηγού στον οποίο χορηγήθηκε η κάρτα.

                     Ναι

      ΠΑΡΑΡΤΗΜΑ IV

         Μεταγραφή και υπηρεσίες του συστήματος NYSIIS (New York State Identification and Intelligence System)

      1.   Ο αλγόριθμος NYSIIS που εφαρμόζεται στον κεντρικό κόμβο χρησιμοποιείται για την κωδικοποίηση των ονομάτων όλων των οδηγών στο εθνικό μητρώο.
      2.   Κατά την αναζήτηση κάρτας μέσω της λειτουργίας CIC τα κλειδιά NYSIIS χρησιμοποιούνται ως κύριος μηχανισμός αναζήτησης.
      3.   Επιπλέον, τα κράτη μέλη δύνανται να χρησιμοποιούν προσαρμοσμένο αλγόριθμο για να λαμβάνουν περισσότερα αποτελέσματα.
      4.   Τα αποτελέσματα της αναζήτησης αναφέρουν τον μηχανισμό αναζήτησης, είτε NYSIIS είτε συνήθη, ο οποίος χρησιμοποιήθηκε για την εύρεση καταγραφής.
      5.   Σε περίπτωση που κράτος μέλος επιλέξει να καταγράφει τις κοινοποιήσεις ICDL, τα κλειδιά NYSIIS που περιέχει η κοινοποίηση καταγράφονται ως τμήμα των δεδομένων ICDL.
      5.1.   Κατά την αναζήτηση δεδομένων ICDL το κράτος μέλος χρησιμοποιεί τα κλειδιά NYSIIS του ονόματος του αιτούντος.

      ΠΑΡΑΡΤΗΜΑ V

         Απαιτήσεις προστασίας

      1.   Για την ανταλλαγή μηνυμάτων μεταξύ του κεντρικού κόμβου και των εθνικών συστημάτων χρησιμοποιείται το πρωτόκολλο HTTPS.
      2.   Τα εθνικά συστήματα χρησιμοποιούν τα πιστοποιητικά PKI που παρέχονται από την Επιτροπή με στόχο την ασφαλή διαβίβαση μηνυμάτων μεταξύ του εθνικού συστήματος και του κεντρικού κόμβου.
      3.   Τα εθνικά συστήματα εφαρμόζουν, κατ' ελάχιστο, πιστοποιητικά που χρησιμοποιούν αλγόριθμο τεμαχισμού SHA-2 (SHA-256) για υπογραφή και μήκος δημόσιου κλειδιού 2 048 bit.

      ΠΑΡΑΡΤΗΜΑ VI

         Επίπεδο εξυπηρέτησης

      1.   Τα εθνικά συστήματα πληρούν το ακόλουθο ελάχιστο επίπεδο εξυπηρέτησης:
      1.1.   Είναι διαθέσιμα 24 ώρες την ημέρα, επτά ημέρες την εβδομάδα.
      1.2.   Η διαθεσιμότητά τους παρακολουθείται μέσω μηνύματος «heartbeat» από τον κεντρικό κόμβο.
      1.3.   Το ποσοστό διαθεσιμότητά τους είναι 98 %, σύμφωνα με τον ακόλουθο πίνακα (τα στοιχεία έχουν στρογγυλοποιηθεί στην πλησιέστερη κατάλληλη μονάδα):

                  Διαθεσιμότητα

                  σημαίνει μη διαθεσιμότητα

                  Ανά ημέρα

                  Ανά μήνα

                  Ανά έτος

                  98 %

                  0,5 ωρών

                  15 ωρών

                  7,5 ημερών

            Τα κράτη μέλη καλούνται να τηρούν το ποσοστό διαθεσιμότητας ανά ημέρα, ωστόσο αναγνωρίζεται ότι ορισμένες απαραίτητες εργασίες, όπως οι εργασίες συντήρησης του συστήματος, απαιτούν χρόνο μη διαθεσιμότητας άνω των 30 λεπτών. Εντούτοις, τα ποσοστά διαθεσιμότητας ανά μήνα και ανά έτος παραμένουν υποχρεωτικά.
      1.4.   Απαντούν σε ποσοστό τουλάχιστον 98 % των αιτημάτων που τους διαβιβάζονται κατά τη διάρκεια ενός ημερολογιακού μήνα.
      1.5.   Απαντούν στα αιτήματα εντός 10 δευτερολέπτων.
      1.6.   Ο συνολικός χρόνος λήξης του αιτήματος (το επιτρεπόμενο χρονικό όριο κατά το οποίο ο αιτών αναμένει απάντηση) δεν υπερβαίνει τα 20 δευτερόλεπτα.
      1.7.   Είναι σε θέση να εξυπηρετήσουν αιτήματα με ρυθμό 6 μηνυμάτων ανά δευτερόλεπτο.
      1.8.   Τα εθνικά συστήματα δεν επιτρέπεται να αποστέλλουν αιτήματα προς τον κόμβο TACHOnet με ρυθμό άνω των δύο αιτημάτων ανά δευτερόλεπτο.
      1.9.   Όλα τα εθνικά συστήματα είναι σε θέση να αντιμετωπίζουν τυχόν τεχνικά προβλήματα του κεντρικού κόμβου ή των εθνικών συστημάτων άλλων κρατών μελών. Σε αυτά περιλαμβάνονται, μεταξύ άλλων, τα εξής προβλήματα:

                  α)

                  απώλεια σύνδεσης με τον κεντρικό κόμβο·

                  β)

                  μη απόκριση σε αίτημα·

                  γ)

                  λήψη απάντησης πέραν του χρόνου λήξης του μηνύματος·

                  δ)

                  λήψη ανεπίκλητων μηνυμάτων·

                  ε)

                  λήψη μη έγκυρων μηνυμάτων.

            2.   Ο κεντρικός κόμβος:
      2.1.   Διαθέτει ποσοστό διαθεσιμότητας της τάξης του 98 %.
      2.2.   Κοινοποιεί στα εθνικά συστήματα τυχόν σφάλματα, είτε με μήνυμα απάντησης είτε με ειδικό μήνυμα σφάλματος. Αντιστοίχως, τα εθνικά συστήματα λαμβάνουν τα ειδικά αυτά μηνύματα σφάλματος και διαθέτουν ροή εργασίας για την αντιμετώπιση σφαλμάτων, προκειμένου να προβούν σε κάθε κατάλληλη ενέργεια για την επίλυση του κοινοποιηθέντος σφάλματος.
      3.   Συντήρηση
      Τα κράτη μέλη ενημερώνουν τα άλλα κράτη μέλη και την Επιτροπή για τυχόν εργασίες προγραμματισμένης συντήρησης μέσω της διαδικτυακής εφαρμογής τουλάχιστον μία εβδομάδα πριν από την έναρξη των εν λόγω εργασιών, εάν αυτό είναι τεχνικώς εφικτό.

      ΠΑΡΑΡΤΗΜΑ VII

         Καταγραφή κινήσεων και στατιστικά στοιχεία των δεδομένων που συλλέγονται στον κεντρικό κόμβο

      1.   Προκειμένου να διασφαλιστεί η προστασία των προσωπικών δεδομένων, τα δεδομένα για στατιστικούς σκοπούς είναι ανώνυμα. Τα αναγνωριστικά στοιχεία συγκεκριμένης κάρτας, άδειας οδήγησης ή συγκεκριμένου οδηγού δεν είναι διαθέσιμα για στατιστικούς σκοπούς.
      2.   Μέσω της καταγραφής κινήσεων, ελέγχονται όλες οι συναλλαγές με σκοπό την παρακολούθηση και τη διόρθωση λαθών, και για να είναι δυνατή η παραγωγή στατιστικών στοιχείων όσον αφορά τις συναλλαγές αυτές.
      3.   Τα προσωπικά δεδομένα δεν διατηρούνται στα αρχεία καταγραφής για περισσότερο από έξι μήνες. Οι στατιστικές πληροφορίες διατηρούνται για απεριόριστο χρονικό διάστημα.
      4.   Τα στατιστικά στοιχεία που χρησιμοποιούνται για την υποβολή αναφορών περιλαμβάνουν τα εξής:

                  α)

                  το κράτος μέλος που υποβάλλει το αίτημα·

                  β)

                  το κράτος μέλος που αποστέλλει την απάντηση·

                  γ)

                  τον τύπο του μηνύματος·

                  δ)

                  τον κωδικό καθεστώτος της απάντησης·

                  ε)

                  την ημερομηνία και την ώρα των μηνυμάτων·

                  στ)

                  τον χρόνο απόκρισης.

      ΠΑΡΑΡΤΗΜΑ VIII

         Χρήση του συστήματος ανταλλαγής μηνυμάτων TACHOnet

      1.   Έκδοση κάρτας οδηγού

      1.1.   Όταν ο αιτών κάρτα οδηγού είναι κάτοχος άδειας οδήγησης η οποία έχει εκδοθεί σε άλλο κράτος μέλος από εκείνο στο οποίο υποβάλλεται η αίτηση, το τελευταίο πραγματοποιεί αναζήτηση ευρυεκπομπής Check Issued Cards (Έλεγχος Εκδοθεισών Καρτών).
      1.2.   Όταν κράτος μέλος χορηγεί κάρτα οδηγού σε κάτοχο άδειας οδήγησης η οποία έχει εκδοθεί από άλλο κράτος μέλος, κοινοποιεί αμέσως τη χορήγηση της κάρτας οδηγού στο κράτος μέλος έκδοσης της άδειας οδήγησης, μέσω της λειτουργίας Issued Card Driving License (Έκδοση Κάρτας Άδειας Οδήγησης).
      1.3.   Όταν ο αιτών κάρτα οδηγού είναι κάτοχος άδειας οδήγησης η οποία έχει εκδοθεί στο κράτος μέλος όπου υποβάλλεται η αίτηση και για την οποία έχει ήδη καταγραφεί κοινοποίηση ICDL στο εθνικό μητρώο του εν λόγω κράτους μέλους, το τελευταίο πραγματοποιεί αναζήτηση μονοεκπομπής CIC ή αναζήτηση Check Card Status (Έλεγχος Καθεστώτος Κάρτας) στο κράτος μέλος που έστειλε την κοινοποίηση ICDL.
      1.4.   Κάθε κοινοποίηση ICDL καταγράφεται στο εθνικό μητρώο του κράτους μέλους που τη λαμβάνει.
      1.5.   Τα κράτη μέλη πραγματοποιούν αναζήτηση ευρυεκπομπής CIC τουλάχιστον για το 30 % των αιτήσεων που υποβάλλουν οι κάτοχοι άδειας η οποία εκδόθηκε στο εν λόγω κράτος μέλος.
      1.6.   Τα κράτη μέλη δύνανται να επιλέξουν να μην χρησιμοποιήσουν τη λειτουργία ICDL, όπως προβλέπεται στα σημεία 1.3 έως 1.5. Σε αυτή την περίπτωση, διενεργούν αναζήτηση ευρυεκπομπής CIC για κάθε αίτηση που λαμβάνουν.
      1.7.   Τα κράτη μέλη ενημερώνουν την Επιτροπή, το αργότερο έως την έναρξη εφαρμογής του παρόντος κανονισμού, κατά πόσο θα καταγράφουν τις κοινοποιήσεις ICDL στα εθνικά τους μητρώα ή θα ακολουθήσουν τη διαδικασία που περιγράφεται στο σημείο 1.6.
      1.8.   Τα κράτη μέλη τα οποία δεν κατέγραψαν κοινοποιήσεις ICDL στα εθνικά τους μητρώα, όπως προβλέπεται στο σημείο 1.4, έως πέντε έτη πριν την έναρξη εφαρμογής του παρόντος κανονισμού, διενεργούν αναζήτηση ευρυεκπομπής CIC για το 100 % των αιτήσεων, με εξαίρεση τις άδειες οδήγησης για τις οποίες έχει καταγραφεί κοινοποίηση ICDL, οπότε ισχύει το σημείο 1.3.
      1.9.   Η υποχρέωση που προβλέπεται στο σημείο 1.8 ισχύει για περίοδο πέντε ετών από την ημερομηνία κατά την οποία εφαρμόστηκε αποτελεσματικά η καταγραφή κοινοποιήσεων ICDL στο εθνικό μητρώο κάθε κράτους μέλους.
      2.   Απόσυρση, αναστολή ή κλοπή κάρτας οδηγού

      2.1.   Σύμφωνα με το άρθρο 26 παράγραφος 7 και το άρθρο 29 παράγραφος 2 του κανονισμού (ΕΕ) αριθ. 165/2014, σε περίπτωση απόσυρσης, αναστολής ή δηλωθείσας κλοπής της κάρτας οδηγού σε άλλο κράτος μέλος από εκείνο που την εξέδωσε, η αρμόδια αρχή του κράτους μέλους που την αναστέλλει ή την αποσύρει:

                  α)

                  ελέγχει το τρέχον καθεστώς της κάρτας αποστέλλοντας αίτημα CCS στο κράτος μέλος έκδοσης. Εάν ο αριθμός δεν είναι γνωστός, αποστέλλεται αίτημα μονοεκπομπής CIC πριν από το προαναφερθέν αίτημα CCS·

                  β)

                  αποστέλλει κοινοποίηση MCS στο κράτος μέλος έκδοσης μέσω του συστήματος ανταλλαγής μηνυμάτων TACHOnet.

            3.   Ανταλλαγή κάρτας οδηγού

      3.1.   Σε περίπτωση που ο κάτοχος κάρτας οδηγού αιτείται ανταλλαγή της κάρτας οδηγού σε άλλο κράτος μέλος από εκείνο που την εξέδωσε, η αρμόδια αρχή του κράτους μέλους στο οποίο υποβάλλεται η αίτηση ελέγχει το τρέχον καθεστώς της κάρτας αποστέλλοντας αίτημα CCS στο κράτος μέλος έκδοσης.
      3.2.   Αφού ελεγχθεί το καθεστώς της κάρτας οδηγού και αφού διαπιστωθεί ότι είναι έγκυρη για ανταλλαγή, η αρμόδια αρχή του κράτους μέλους στο οποίο υποβάλλεται η αίτηση αποστέλλει αίτημα MCS στο κράτος μέλος έκδοσης μέσω του συστήματος ανταλλαγής μηνυμάτων TACHOnet.
      3.3.   Όταν κράτος μέλος ανανεώνει ή ανταλλάσσει κάρτα οδηγού για κάτοχο άδειας οδήγησης η οποία εκδόθηκε από διαφορετικό κράτος μέλος, κοινοποιεί αμέσως την ανανέωση ή την ανταλλαγή της κάρτας οδηγού στο κράτος μέλος έκδοσης της άδειας οδήγησης, μέσω της λειτουργίας ICDL.


title: Εκτελεστικός κανονισμός (ΕΕ) 2017/368 της Επιτροπής, της 2ας Μαρτίου 2017, για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               3.3.2017

               EL

               Επίσημη Εφημερίδα της Ευρωπαϊκής Ένωσης

               L 56/208

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/368 ΤΗΣ ΕΠΙΤΡΟΠΉΣ
   της 2ας Μαρτίου 2017
   για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ' εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ' αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ' αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ' αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 2 Μαρτίου 2017.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής

            Γενική Διεύθυνση Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ

         Οι κατ' αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ' αποκοπή τιμή εισαγωγής

                  0702 00 00

                  EG

                  235,2

                  IL

                  149,3

                  MA

                  90,0

                  TR

                  92,9

                  ZZ

                  141,9

                  0707 00 05

                  MA

                  79,2

                  TR

                  177,0

                  ZZ

                  128,1

                  0709 91 00

                  EG

                  97,7

                  ZZ

                  97,7

                  0709 93 10

                  MA

                  51,8

                  TR

                  151,2

                  ZZ

                  101,5

                  0805 10 22 , 0805 10 24 , 0805 10 28

                  EG

                  45,0

                  IL

                  72,5

                  MA

                  48,3

                  TN

                  49,2

                  TR

                  73,7

                  ZZ

                  57,7

                  0805 50 10

                  EG

                  74,7

                  TR

                  77,0

                  ZZ

                  75,9

                  0808 10 80

                  CN

                  116,5

                  US

                  128,5

                  ZZ

                  122,5

                  0808 30 90

                  CL

                  225,3

                  CN

                  88,7

                  ZA

                  115,2

                  ZZ

                  143,1

         (1)  Ονοματολογία των χωρών που ορίζεται στον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) αριθ. 1220/2011 της Επιτροπής, της 25ης Νοεμβρίου 2011 , σχετικά με την τροποποίηση του κανονισμού (ΕΚ) αριθ. 867/2008 για τις λεπτομέρειες εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τις οργανώσεις ελαιουργικών φορέων, τα οικεία προγράμματα εργασίας και τη χρηματοδότησή τους

text:
               26.11.2011

               EL

               Επίσημη Εφημερίδα της Ευρωπαϊκής Ένωσης

               L 313/6

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1220/2011 ΤΗΣ ΕΠΙΤΡΟΠΉΣ
   της 25ης Νοεμβρίου 2011
   σχετικά με την τροποποίηση του κανονισμού (ΕΚ) αριθ. 867/2008 για τις λεπτομέρειες εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τις οργανώσεις ελαιουργικών φορέων, τα οικεία προγράμματα εργασίας και τη χρηματοδότησή τους
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 103 παράγραφος 2 τρίτο εδάφιο, σε συνδυασμό με το άρθρο 4,
   Εκτιμώντας τα ακόλουθα:

               (1)

               Με βάση την πείρα που αποκτήθηκε από την εφαρμογή των προγραμμάτων εργασίας των οργανώσεων ελαιουργικών φορέων, κρίνονται απαραίτητες ορισμένες τροποποιήσεις στον κανονισμό (ΕΚ) αριθ. 867/2008 της Επιτροπής (2).

               (2)

               Για να εξασφαλισθεί καλύτερη εφαρμογή του άρθρου 103 του κανονισμού (ΕΚ) αριθ. 1234/2007 και η προστασία των οικονομικών συμφερόντων της Ένωσης, εφόσον οι οργανώσεις παραγωγών επωφελούνται από μέτρα αγροτικής ανάπτυξης στο πλαίσιο του κανονισμού (ΕΚ) αριθ. 1698/2005 του Συμβουλίου, της 20ής Σεπτεμβρίου 2005, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) (3), θα πρέπει να προβλεφθεί ότι η έγκριση των οργανώσεων ελαιουργικών φορέων απορρίπτεται, αναστέλλεται ή ανακαλείται αμέσως, εάν στις οργανώσεις αυτές επιβληθούν κυρώσεις στο πλαίσιο των εν λόγω κανονισμών.

               (3)

               Στον τομέα της παρακολούθησης και της διοικητικής διαχείρισης της αγοράς, θα πρέπει να δοθεί έμφαση στα θέματα που συνδέονται με τις δραστηριότητες οι οποίες προβλέπονται στα προγράμματα εργασίας των οργανώσεων φορέων, ενώ στον τομέα της βελτίωσης της ποιότητας της παραγωγής ελαιολάδου και επιτραπέζιων ελιών, για λόγους αποτελεσματικότητας κρίνεται σκόπιμο να προβλεφθούν νέα είδη τεχνικής βοήθειας.

               (4)

               Για να εξασφαλιστεί καλύτερη συνοχή των δραστηριοτήτων που είναι επιλέξιμες για ενωσιακή χρηματοδότηση, είναι επιθυμητό, όσον αφορά την καταπολέμηση του δάκου της ελιάς, να περιοριστεί η χρηματοδότηση στις δραστηριότητες που προβλέπονται στο άρθρο 5 παράγραφος 1 στοιχείο β) σημείο iii) του κανονισμού (ΕΚ) αριθ. 867/2008.

               (5)

               Λαμβανομένης υπόψη της πείρας που αποκτήθηκε, θα πρέπει να αυξηθεί το ελάχιστο ποσοστό ενωσιακής χρηματοδότησης που χορηγείται για τον τομέα της βελτίωσης των περιβαλλοντικών επιπτώσεων της ελαιοκαλλιέργειας, ώστε να αντικατοπτρίζονται οι σημαντικές εξελίξεις στον τομέα αυτό. Επιπλέον, για τη βελτιστοποίηση της χρησιμοποίησης των πόρων που διατίθενται για τα προγράμματα εργασίας, θα πρέπει να μειωθεί το ποσοστό του τμήματος των γενικών εξόδων για την εφαρμογή τους.

               (6)

               Κρίνεται σκόπιμο να απλοποιηθούν οι διοικητικές διαδικασίες σε περίπτωση που η τροποποίηση ενός προγράμματος αφορά την αντικατάσταση μιας δραστηριότητας από μια άλλη και ο προβλεπόμενος προϋπολογισμός για καθεμία από τις δραστηριότητες αυτές είναι μικρότερος από 10 000 ευρώ, εφόσον ο αρχικός στόχος του προγράμματος παραμένει αμετάβλητος.

               (7)

               Για τη διευκόλυνση της εκτέλεσης των προγραμμάτων, είναι σκόπιμο να καταστούν πιο ευέλικτοι οι όροι για την αποδέσμευση των εγγυήσεων που συνδέονται με τις προκαταβολές, υπό τον όρο ότι οι επιλέξιμες δαπάνες έχουν υλοποιηθεί και ελεγχθεί.

               (8)

               Θα πρέπει να καθορισθεί νέα προθεσμία για την κοινοποίηση από τα σχετικά κράτη μέλη των εθνικών μέτρων που λαμβάνονται για την εφαρμογή του παρόντος κανονισμού.

               (9)

               Ως εκ τούτου, ο κανονισμός (ΕΚ) αριθ. 867/2008 θα πρέπει να τροποποιηθεί αναλόγως.

               (10)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 867/2008 τροποποιείται ως εξής:

               1)

               Στο άρθρο 3 παράγραφος 5, προστίθεται το ακόλουθο στοιχείο γ):

                           «γ)

                           επιβληθούν κυρώσεις λόγω παραβίασης του καθεστώτος χρηματοδότησης των προγραμμάτων δραστηριοτήτων των οργανώσεων φορέων που προβλέπεται στο άρθρο 103 του κανονισμού (ΕΚ) αριθ. 1234/2007 ή λόγω παραβίασης στο πλαίσιο της εφαρμογής μέτρου αγροτικής ανάπτυξης που προβλέπεται στο κανονισμό (ΕΚ) αριθ. 1698/2005 του Συμβουλίου (4).

               2)

               Το άρθρο 5 παράγραφος 1, τροποποιείται ως εξής:

                           α)

                           το στοιχείο α) σημείο ii) αντικαθίσταται από το ακόλουθο κείμενο:

                                       «ii)

                                       εκπόνηση μελετών, ιδίως για θέματα συνδεόμενα με τις άλλες δραστηριότητες που προβλέπονται στο πρόγραμμα εργασίας της σχετικής οργάνωσης φορέων·»·

                           β)

                           το στοιχείο γ) τροποποιείται ως εξής:

                                       i)

                                       το σημείο ii) αντικαθίσταται από το ακόλουθο κείμενο:

                                                   «ii)

                                                   βελτίωση των συνθηκών καλλιέργειας, συγκομιδής, παράδοσης και αποθήκευσης των ελιών πριν από τη μεταποίησή τους, σύμφωνα με τις τεχνικές προδιαγραφές που καθορίζονται από την αρμόδια εθνική αρχή,»·

                                       ii)

                                       το σημείο iii) αντικαθίσταται από το ακόλουθο κείμενο:

                                                   «iii)

                                                   βελτίωση των συνθηκών αποθήκευσης και αξιοποίησης των καταλοίπων της παραγωγής ελαιολάδου και επιτραπέζιων ελιών και βελτίωση των συνθηκών εμφιάλωσης του ελαιολάδου,»·

                                       iii)

                                       το σημείο iv) αντικαθίσταται από το ακόλουθο κείμενο:

                                                   «iv)

                                                   παροχή τεχνικής βοήθειας στην παραγωγή, στην ελαιουργική μεταποιητική βιομηχανία, στις επιχειρήσεις παραγωγής επιτραπέζιων ελιών, στα ελαιοτριβεία και στη συσκευασία για τα θέματα που συνδέονται με την ποιότητα των προϊόντων·»·

                                       iv)

                                       το σημείο vi) αντικαθίσταται από το ακόλουθο κείμενο:

                                                   «vi)

                                                   κατάρτιση γευσιγνωστών για τους ελέγχους των οργανοληπτικών χαρακτηριστικών των παρθένων ελαιόλαδων και των επιτραπέζιων ελιών·».

               3)

               Στο άρθρο 6, το πρώτο εδάφιο αντικαθίσταται από το ακόλουθο κείμενο:
               «Σε κάθε κράτος μέλος, ένα ελάχιστο ποσοστό 30 % του διαθέσιμου ποσού της ενωσιακής χρηματοδότησης βάσει του άρθρου 103 του κανονισμού (ΕΚ) αριθ. 1234/2007 χορηγείται για τον τομέα δράσης που αναφέρεται στο άρθρο 5 παράγραφος 1 πρώτο εδάφιο στοιχείο β) του παρόντος κανονισμού και ένα ελάχιστο ποσοστό 12 % της προαναφερθείσας ενωσιακής χρηματοδότησης χορηγείται για τον τομέα που αναφέρεται στο άρθρο 5 παράγραφος 1 πρώτο εδάφιο στοιχείο δ).».

               4)

               Στο άρθρο 7 παράγραφος 1, προστίθεται το ακόλουθο στοιχείο ζ):

                           «ζ)

                           οι δραστηριότητες που συνδέονται με την καταπολέμηση του δάκου της ελιάς, εκτός από τις δραστηριότητες που προβλέπονται στο άρθρο 5 παράγραφος 1 στοιχείο β) σημείο iii).».

               5)

               Στο άρθρο 8 παράγραφος 2 δεύτερο εδάφιο, το στοιχείο δ) αντικαθίσταται από το ακόλουθο κείμενο:

                           «δ)

                           σχέδιο δαπανών, με ανάλυση ανά δραστηριότητα και τομέα δράσης, που αναφέρονται στο άρθρο 5 παράγραφος 1, και ανά χρονικές περιόδους δώδεκα μηνών από την ημερομηνία έγκρισης του προγράμματος εργασίας, καθώς και με διάκριση μεταξύ των γενικών εξόδων, τα οποία δεν δύνανται να υπερβαίνουν το 5 % του συνόλου, και των άλλων κύριων ειδών δαπανών·».

               6)

               Στο άρθρο 10 προστίθεται η ακόλουθη παράγραφος 6:
               «6.   Κατά παρέκκλιση από τις παραγράφους 2 και 4, σε περίπτωση που τροποποίηση προγράμματος εργασίας αφορά την αντικατάσταση μιας δραστηριότητας από μια άλλη που ανήκει στον ίδιο τομέα και ο προβλεπόμενος προϋπολογισμός για καθεμία από τις ενέργειες αυτές είναι μικρότερος από 10 000 ευρώ, η οργάνωση φορέων πρέπει να κοινοποιήσει την τροποποίηση στην αρμόδια αρχή δύο μήνες πριν από την έναρξη της υλοποίησης της νέας δραστηριότητας. Εάν η αρμόδια αρχή δεν διατυπώσει αντιρρήσεις εντός προθεσμίας ενός μηνός από την κοινοποίηση, η τροποποίηση θεωρείται ότι έχει γίνει δεκτή. Η κοινοποίηση πρέπει να συνοδεύεται από δικαιολογητικά που διευκρινίζουν την αιτία, τη φύση και τις επιπτώσεις της προτεινόμενης τροποποίησης και αποδεικνύουν ότι η σχετική τροποποίηση δεν μεταβάλλει τον αρχικό στόχο του οικείου προγράμματος.».

               7)

               Το άρθρο 11 παράγραφος 5 αντικαθίσταται από το ακόλουθο κείμενο:
               «5.   Εντός προθεσμίας που καθορίζεται από το κράτος μέλος, αλλά το αργότερο μέχρι το τέλος κάθε έτους εκτέλεσης του προγράμματος εργασίας, οι ενδιαφερόμενες οργανώσεις φορέων μπορούν να υποβάλλουν αίτηση αποδέσμευσης της αναφερόμενης στην παράγραφο 4 εγγύησης μέχρι ανώτατου ποσού ίσου προς το σύνολο των δαπανών της πρώτης δόσης που έχουν πραγματοποιηθεί και ελεγχθεί από το κράτος μέλος. Το κράτος μέλος καθορίζει και ελέγχει τα δικαιολογητικά που συνοδεύουν την αίτηση αυτή και αποδεσμεύει τις εγγυήσεις που αντιστοιχούν στις σχετικές δαπάνες, το αργότερο κατά τη διάρκεια του δεύτερου μήνα μετά τον μήνα υποβολής της αίτησης.».

               8)

               Στο άρθρο 18 παράγραφος 1, η εισαγωγική φράση αντικαθίσταται από το ακόλουθο κείμενο:
               «1.   Το αργότερο μέχρι τις 31 Ιανουαρίου μετά κάθε τριετή περίοδο που αρχίζει την 1η Απριλίου σύμφωνα με το άρθρο 8, τα κράτη μέλη παραγωγής ελαιολάδου κοινοποιούν στην Επιτροπή τα εθνικά μέτρα εφαρμογής του παρόντος κανονισμού και ιδίως τα μέτρα που αφορούν:».

         Άρθρο 2
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 25 Νοεμβρίου 2011.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 299 της 16.11.2007, σ. 1.

      (2)  ΕΕ L 237 της 4.9.2008, σ. 5.

      (3)  ΕΕ L 277 της 21.10.2005, σ. 1.

      (4)  ΕΕ L 277 της 21.10.2005, σ. 1.».